sagorsarker/bangla-wikipedia huggingface dataset:
লক্ষ্মীছড়ি উপজেলা

লক্ষীছড়ি বাংলাদেশের খাগড়াছড়ি জেলার অন্তর্গত একটি উপজেলা।
লক্ষীছড়ি উপজেলার উত্তরে মহালছড়ি উপজেলা ও গুইমারা উপজেলা, দক্ষিণে চট্টগ্রাম জেলার ফটিকছড়ি উপজেলা ও রাঙ্গামাটি জেলার কাউখালী উপজেলা, পূর্বে রাঙ্গামাটি জেলার নানিয়ারচর উপজেলা, পশ্চিমে মানিকছড়ি উপজেলা ও চট্টগ্রাম জেলার ফটিকছড়ি উপজেলা।
লক্ষীছড়ি উপজেলায় বর্তমানে ৩টি ইউনিয়ন রয়েছে। সম্পূর্ণ উপজেলার প্রশাসনিক কার্যক্রম লক্ষীছড়ি থানার আওতাধীন।
পাহাড় ঘেরা অরণ্য বেষ্টিত  লক্ষীছড়ি উপজেলা ১৯৮৩ সালের ৭ নভেম্বর প্রতিষ্ঠিত হয়। পূর্বে এটি মানিকছড়ি উপজেলার অংশ ছিল। এ উপজেলার নামকরণ সম্পর্কে তেমন কিছু জানা না গেলেও ছড়ি শব্দের অর্থ প্রভাবিত হওয়া বুঝানো হয় এবং লক্ষীছড়ি উপজেলা সদরে  লক্ষী পূজার প্রচলন ছিল বলেও এথেকে নামকরণ করা হয়ে  থাকতে পারে বলে অনেকের ধারণা। এ ছাড়া উপজেলা সদরে অবস্থিত লক্ষীছড়ি মৌজার নামানুসারেও উপজেলার নাম লক্ষীছড়ি হয়ে থাকতে পারে।
২০২২ সালের পরিসংখ্যান অনুযায়ী লক্ষ্মীছড়ি উপজেলা উপজেলার জনসংখ্যা ২৭,১৪৮ জন। এর মধ্যে পুরুষ ১৩,৮৩৪ জন এবং মহিলা ১৩,৩১০ জন। মোট জনসংখ্যার ২০.০৭% মুসলিম, ২.০৭% হিন্দু, ৭৭.৭৩% বৌদ্ধ এবং ০.১৩% খ্রিস্টান ও অন্যান্য ধর্মাবলম্বী রয়েছে।এ উপজেলায় প্রধানত বাঙালি, চাকমা বসববাস করে।
মাটিরাঙ্গা উপজেলা

মাটিরাঙ্গা বাংলাদেশের খাগড়াছড়ি জেলার অন্তর্গত একটি উপজেলা। এটি মাটিরাঙ্গা উপজেলা হিসেবে ঘোষিত হয় ১৯৮৩ সালে।
মাটিরাঙ্গা উপজেলার উত্তরে ও পশ্চিমে ভারতের ত্রিপুরা, দক্ষিণে গুইমারা উপজেলা ও রামগড় উপজেলা, পূর্বে পানছড়ি উপজেলা, খাগড়াছড়ি সদর উপজেলা ও মহালছড়ি উপজেলা।
মাটিরাঙ্গা উপজেলায় বর্তমানে ১টি পৌরসভা ও ৭টি ইউনিয়ন রয়েছে। সম্পূর্ণ উপজেলার প্রশাসনিক কার্যক্রম মাটিরাঙ্গা থানার আওতাধীন।
জনশ্রুতি আছে যে, মাটিরাঙ্গা উপজেলা'র প্রাণকেন্দ্রে জনবসতি গড়ে উঠার সময়কালে অতিমাত্রায় বৃষ্টি হওয়ার ফলে ধ্বসে পড়া একটি পাহাড়ের মাটির রং তামাটে লাল দেখে জায়গার নাম “মাটিরাঙ্গা” নামকরণ করা হয়।
২০২২ সালের পরিসংখ্যান অনুযায়ী মাটিরাঙ্গা উপজেলা উপজেলার জনসংখ্যা ১,২৬,৬০৪ জন। এর মধ্যে পুরুষ ৬২,৩১০ জন এবং মহিলা ৬৪,২৯৪ জন। মোট জনসংখ্যার ৭৩.৯৪% মুসলিম, ১৯.৭৩% হিন্দু, ৫.৫৮% বৌদ্ধ এবং ০.৪২% খ্রিস্টান ও অন্যান্য ধর্মাবলম্বী রয়েছে। এ উপজেলায় প্রধানত বাঙালি, ত্রিপুরা,চাকমা এবং মারমা লোকজন বসববাস করে।
১৯৬ নং মাটিরাঙ্গা মৌজাসমূহের উল্লেখযোগ্য গ্রামের নামসমূহঃ
১/বাবু পাড়া
২/মংতু চৌধুরীপাড়া
৩/চরপাড়া
৪/মিস্ত্রি পাড়া
৫/হাসপাতাল পাড়া
৬/কাঁঠাল বাগান
৭/চৌধুরী পাড়া
৮/বরজালা
৯/ভূইয়া পাড়া
১০/আর্দশগ্রাম
১১/ওয়াছো মৌজা
১২/মুসলিম পাড়া
১৩/নতুন পাড়া
১৪/নবীনগর
১৫/মাতব্বর পাড়া
খাগড়াছড়ি সদর উপজেলা

খাগড়াছড়ি সদর উপজেলা বাংলাদেশের খাগড়াছড়ি জেলার অন্তর্গত একটি উপজেলা।
খাগড়াছড়ি সদর উপজেলার উত্তরে পানছড়ি উপজেলা, দক্ষিণে মহালছড়ি উপজেলা, পূর্বে দীঘিনালা উপজেলা ও রাঙ্গামাটি জেলার লংগদু উপজেলা, পশ্চিমে মাটিরাঙ্গা উপজেলা।
খাগড়াছড়ি সদর উপজেলায় বর্তমানে ১টি পৌরসভা ও ৫টি ইউনিয়ন রয়েছে। সম্পূর্ণ উপজেলার প্রশাসনিক কার্যক্রম খাগড়াছড়ি সদর থানার আওতাধীন।
১৮৬০ সালে ব্রিটিশ সরকার পাহাড়ি অধ্যুষিত অঞ্চলকে পার্বত্য অঞ্চল হিসেবে ঘোষণা করে। পাক-ভারত বিভক্ত হওয়ার পূর্বে এ অঞ্চলটি ত্রিপুরা রাজ্যশাসিত অঞ্চল ছিল। পরবর্তীতে ব্রিটিশরা এই অঞ্চল দখল করে নিয়ে তাদের শাসন কায়েম করে। ঐ সময়ে খাগড়াছড়ি মহকুমা হিসেবে পরিচিত ছিল। ১৯৮৩ সাল পর্যন্ত দুটি মহকুমা রামগড় ও খাগড়াছড়ি নিয়ে এই অঞ্চল পার্বত্য চট্টগ্রাম জেলার অন্তর্ভুক্ত ছিল। ব্রিটিশ শাসনামলে খাগড়াছড়ি ১টি ইউনিয়ন হিসেবে পরিচিত ছিল। ১৯৬৮ সনে খাগড়াছড়িকে থানায় উন্নীত করা হয়। থানা হিসেবে দীর্ঘদিন কার্যক্রম পরিচালিত হয়। থানা নির্বাহী অফিসার থানার যাবতীয় উন্নয়ন ও প্রশাসনিক কার্যক্রম পরিচালনা করেন। সরকারের বিকেন্দ্রীয়করণের ফলশ্রুতিতে ১৯৮২ সনে থানার পরিবর্তে উপজেলা ব্যবস্থা চালু হয়। তখনই এটি থানা থেকে উপজেলায় রূপান্তরিত হয়। 
২০২২ সালের পরিসংখ্যান অনুযায়ী খাগড়াছড়ি সদর উপজেলার জনসংখ্যা ১,৩৬,১৩৪ জন। এর মধ্যে পুরুষ ৬৯,০৯৫ জন এবং মহিলা ৬৭,০৩৯ জন। মোট জনসংখ্যার ৩৪.৯৮% মুসলিম, ২৪.৭৬% হিন্দু, ৩৮.৫০% বৌদ্ধ এবং ১.৭৫% খ্রিস্টান ও অন্যান্য ধর্মাবলম্বী রয়েছে।এ উপজেলায় প্রধানত বাঙালি, চাকমা, মারমা ও ত্রিপুরা লোকজন বসববাস করে।
এই উপজেলার সর্বমোট শিক্ষার হার ৫০.৪০%।
চন্দ্রঘোনা ইউনিয়ন

চন্দ্রঘোনা বাংলাদেশের রাঙ্গামাটি জেলার অন্তর্গত কাপ্তাই উপজেলার একটি ইউনিয়ন।
চন্দ্রঘোনা ইউনিয়নের আয়তন ১২,১৬০ একর (৪৯.২১ বর্গ কিলোমিটার)।
২০২২ সালের পরিসংখ্যান অনুযায়ী ইউনিয়নের জনসংখ্যা ৯,১৯৩জন। এর মধ্যে ৬,৯০৯জন মুসলিম, ৯৮৮জন বৌদ্ধ, ৯৪৪জন হিন্দু, ৩৪৫জন খ্রিস্টান ও ৯জন অন্যান্য ধর্মের অনুসারী।
কাপ্তাই উপজেলার পশ্চিমাংশে চন্দ্রঘোনা ইউনিয়নের অবস্থান। উপজেলা সদর থেকে এ ইউনিয়নের দূরত্ব প্রায় ৫ কিলোমিটার। এ ইউনিয়নের উত্তরে ওয়াজ্ঞা ইউনিয়ন; পূর্বে ওয়াজ্ঞা ইউনিয়ন, কর্ণফুলি নদী ও রাইখালী ইউনিয়ন; দক্ষিণে কর্ণফুলী নদী, চিৎমরম ইউনিয়ন ও রাইখালী ইউনিয়ন এবং পশ্চিমে চট্টগ্রাম জেলার রাঙ্গুনিয়া উপজেলার চন্দ্রঘোনা কদমতলী ইউনিয়ন ও হোসনাবাদ ইউনিয়ন অবস্থিত।
চন্দ্রঘোনা ইউনিয়ন কাপ্তাই উপজেলার আওতাধীন ১নং ইউনিয়ন পরিষদ। এ ইউনিয়নের প্রশাসনিক কার্যক্রম কাপ্তাই থানার আওতাধীন। এ ইউনিয়ন জাতীয় সংসদের ২৯৯নং নির্বাচনী এলাকা পার্বত্য রাঙ্গামাটি এর অংশ।
ওয়ার্ডভিত্তিক এ ইউনিয়নের গ্রামগুলো হল:
চন্দ্রঘোনা ইউনিয়নের সাক্ষরতার হার ৭৭.০৭%। এ ইউনিয়নে ১টি সরকারি কলেজ, ১টি স্কুল এন্ড কলেজ, ৩টি মাধ্যমিক বিদ্যালয়, ১টি দাখিল মাদ্রাসা ও ৪টি প্রাথমিক বিদ্যালয় রয়েছে।
চন্দ্রঘোনা ইউনিয়নে যোগাযোগের প্রধান সড়ক চট্টগ্রাম-কাপ্তাই সড়ক। সব ধরনের যানবাহনে যোগাযোগ করা যায়। এছাড়া এ ইউনিয়নের অন্যান্য প্রধান সড়কের মধ্যে রয়েছে লিচুবাগান-কেপিএম-বারঘোনিয়া সড়ক। এ সড়কের প্রধান যোগাযোগ মাধ্যম সিএনজি চালিত অটোরিক্সা।
চন্দ্রঘোনা ইউনিয়নের দক্ষিণ-পূর্ব সীমান্ত দিয়ে প্রবাহিত হচ্ছে কর্ণফুলী নদী।
চন্দ্রঘোনা ইউনিয়নের প্রধান প্রধান হাট-বাজারগুলো হল কলাবাগান বাজার, বারঘোনিয়া বাজার, বারঘোনিয়া গেট বাজার এবং বারঘোনিয়া সিনেমা হল বাজার।
আলোক-রসায়ন

আলোক-রসায়ন হলো রসায়নের একটি শাখা, যাতে পরমাণু, ক্ষুদ্র অণু, এবং আলোক বা তড়িৎ-চৌম্বকীয় বিকিরণের মিথস্ক্রিয়া নিয়ে গবেষণা করা হয়। রসায়নের শাখা এই বিজ্ঞানে আলোক দ্বারা সংঘটিত অথবা আলোক-উৎপাদনকারী রাসায়নিক বিক্রিয়া (ইলেক্ট্রন বিন্যাস পরিবর্তন) এবং তাদের সম্পর্কিত আলোক শক্তির বৈশিষ্ট্য ইত্যাদি আলোচনা হয়।
আলোক রসায়নের সূত্র:
লিখন পদ্ধতি

লিখন পদ্ধতি (ইংরেজি: writing system) বলতে এক ধরনের প্রতীক-পদ্ধতিকে বোঝায়, যা কোন ভাষার বিভিন্ন উপাদান ও বিবৃতি লেখায় প্রকাশে বা মুদ্রণে সাহায্য করে।
লিখন পদ্ধতির ঠিক কবে জন্ম হয়েছিল, তা সঠিক জানা যায় না। বিশ্বের নানা দেশে তাই লিপির উদ্ভব নিয়ে প্রচলিত আছে নানা উপকথা। চীনের উপকথা অনুসারে সাং চিয়েন নামের এক ড্রাগনমুখো লোক প্রাচীনকালে চীনা অক্ষরগুলি তৈরি করেছিলেন। অন্যদিকে মিশরের উপকথা অনুযায়ী পাখির মত মাথা ও মানুষের মত দেহবিশিষ্ট দেবতা থথ্‌ সৃষ্টি করেছিলেন মিশরীয় লিপি। ভারতের উপকথামতে হিন্দু দেবতা ব্রহ্মা ভারতবর্ষের প্রাচীন লিপি আবিষ্কার করেছিলেন, এবং তার নামানুসারে ঐ লিপির নাম হয় ব্রাহ্মীলিপি।
লিপিবিশারদেরা মনে করেন প্রথমে ছবি থেকে চিত্রভিত্তিক লিপি তথা চিত্রলিপির আবির্ভাব ঘটে এবং সেখান থেকে কালের বিবর্তনে সৃষ্টি হয় বর্ণ বা সিলেবলভিত্তিক লিপির। এ পর্যন্ত খোঁজ পাওয়া সবচেয়ে প্রাচীন বর্ণমালাভিত্তিক লিপিটি হল ফিনিশীয় লিপি, যা ভূমধ্যসাগরের তীরে অবস্থিত ফিনিশীয় জাতির লিপি ছিল। তাদের লিপিতে বাইশটি ব্যঞ্জনবর্ণ ছিল। গ্রিক ও ইহুদীরা ফিনিশীয়দের কাছ থেকে বর্ণমালার ধারণা ধার করে। গ্রিক বর্ণমালায় বর্ণের সংখ্যা ২৪। তারা ব্যঞ্জনবর্ণের পাশাপাশি স্বরবর্ণেরও প্রচলন করেছিল। পরে গ্রিকদের কাছ থেকে রোমানরা লিপির ধারণা নেয়। রোমান বর্ণমালা থেকেই পরে প্রায় সমস্ত ইউরোপের বিভিন্ন ভাষার বর্ণমালা তৈরি হয়।
ভারতবর্ষের ব্রাহ্মীলিপির পেছনেও ফিনিশীয় লিপির প্রভাব আছে বলে মনে করা হয়। তবে প্রাচীন ভারতীয়রা সম্ভবত স্বাধীনভাবেই নিজেদের লিপি উদ্ভাবন করেছিল। ভারতবর্ষের হরপ্পা ও মহেনজোদারো সভ্যতার লিপিগুলির পাঠোদ্ধার এখনও সম্ভব হয়নি। খ্রিস্টপূর্ব ৫ম শতক থেকে ৩৫০ খ্রিষ্টাব্দ পর্যন্ত ভারতে ব্রাহ্মীলিপি প্রচলিত ছিল। এরপর অশোক লিপি বা মৌর্য লিপিতে এর বিবর্তন শুরু হয়। এর পরের ধাপে আসে কুষাণ লিপি; এগুলি কুষাণ রাজাদের আমলে প্রচলিত ছিল। এরপর ব্রাহ্মীলিপিটি উত্তরী ও দক্ষিণী - এই দুইভাগে ভাগ হয়ে যায়। উত্তরী লিপিগুলির মধ্যে গুপ্তলিপি প্রধান; এটি চতুর্থ ও ৫ম শতাব্দীতে প্রচলিত ছিল। গুপ্তলিপি থেকে আবির্ভাব হয় কুটিল লিপির; এটি ৬ষ্ঠ থেকে ৯ম শতক পর্যন্ত প্রচলিত ছিল। কুটিল লিপি থেকে উদ্ভব হয় নাগরী লিপির। প্রাচীন নাগরী লিপির পূর্ব শাখা থেকে ১০ম শতকের শেষভাগে এসে উৎপত্তি হয়েছে বাংলা লিপির। কম্বোজের রাজা নয়পালদেবের ইর্দার দানপত্রে এবং প্রথম মহীপালের বাণগড়ের দানপত্রে সর্বপ্রথম আদি বাংলা বর্ণমালা দেখতে পাওয়া যায়।
দ্বিতীয় ভাষা অর্জন

দ্বিতীয় ভাষা অর্জন () বলতে যে প্রক্রিয়ায় লোকেরা তাদের প্রথম ভাষার বাইরের কোন ভাষা শিখে, সেই প্রক্রিয়াকে বোঝায়। দ্বিতীয় ভাষা বলতে বাল্যকালের পরবর্তী সময়ে অর্জিত যেকোন ভাষাকে বোঝায়। যে ভাষাটি অর্জন করা হবে তাকে "লক্ষ্য ভাষা" বা "L2" বলা হয় (আর প্রথম ভাষাকে বলা হয় "L1")। দ্বিতীয় ভাষা অর্জনকে ভাষাবিজ্ঞানের পরিভাষায় ইংরেজিতে "SLA", বা "L2A"-ও বলা হয়।
দ্বিতীয় ভাষা অর্জন ফলিত ভাষাবিজ্ঞানের গবেষণার একটি বিষয়বস্তু। ফলিত ভাষাবিজ্ঞানীরা দ্বিতীয় ভাষা অর্জনকারী শিক্ষার্থীর অভিজ্ঞতার উপর জোর দেন।
বহুভাষিকতা

কোন একজন ব্যক্তি দুই বা তার বেশি ভাষায় কথা বলতে ও বুঝতে সক্ষম হলে সেই ঘটনাকে বহুভাষিকতা () বলে। ঐ ব্যক্তিটিকে বহুভাষী বলে। বিশ্বের বেশির ভাগ মানুষ বহুভাষী। বিশ্বায়ন আর বৈশ্বয়িক সাংস্কৃতির প্রয়োজনে বহুভাষিকতা ক্রমেই একটি সামাজিক বিষয় হয়ে দাঁড়িয়েছে।
পরিভাষা
বহুভাষিকতার অর্থ হতে পারে:
স্বতন্ত্র বহুভাষাবাদ: একজন ব্যক্তির বিভিন্ন ভাষায় যোগাযোগ করার ক্ষমতা
সামাজিক বহুভাষাবাদ: একটি রাজ্য বা অঞ্চলে একাধিক ভাষার ব্যাপক ব্যবহার
প্রাতিষ্ঠানিক বহুভাষাবাদ: প্রতিষ্ঠানে একাধিক ভাষার ব্যবহার
সামাজিক এবং প্রাতিষ্ঠানিক বহুভাষাবাদ প্রায়শই ব্যক্তিদের বহুভাষিকতার সাথে যুক্ত।
অনেক প্রকাশনায়, দ্বিভাষিকতা (দ্বিভাষাবাদ) এবং বহুভাষাবাদ (বহুভাষাবাদ বা বহুভাষাবাদ) সাধারণত পরস্পর বিনিময়যোগ্যভাবে ব্যবহৃত হয়। দ্বিভাষিকতা এবং বহুভাষাবাদের মধ্যে পার্থক্য শুধুমাত্র ভাষার সংখ্যার সাথে সম্পর্কিত। বেলজিয়াম, জার্মানি এবং সুইজারল্যান্ড সহ কিছু দেশে, বহুভাষিকতা শব্দটিকে দ্বিভাষিকতার চেয়ে পছন্দ করা হয়।
ডিগ্লোসিয়া এমন একটি সমাজের দ্বিভাষিকতাকে বর্ণনা করে যেখানে দুটি ভাষার বৈচিত্র্যের মধ্যে একটি স্পষ্ট কার্যকরী পার্থক্য রয়েছে যা সামাজিকভাবে আলাদাভাবে মূল্যবান।
অনুবাদ

ভাষান্তর বা অনুবাদ একটি ভাষা থেকে অন্য আরেকটি ভাষায় পরিকল্পনাগত রূপান্তর প্রক্রিয়া। ভাষার অনুবাদে দুটি ভাষার মধ্যে যে ভাষা থেকে অনুবাদ করা হয় তাকে "উৎস ভাষা", এবং যে ভাষায় অনুবাদ করা হচ্ছে তাকে "লক্ষ্য ভাষা" বলা হয়। অর্থাৎ উৎস ভাষা থেকে লক্ষ্য ভাষায় ভাষাগত উপাদান এবং যোগ্যতার (বিষয়, বক্তব্য, ভঙ্গি ইত্যদি) দ্বারা পাঠ নির্ণয় করার রূপান্তরের প্রক্রিয়াই ‘ভাষানুবাদ’।
একজন অনুবাদক সর্বদা অসাবধানতাবশত উৎস-ভাষা শব্দ, ব্যাকরণ, বা বাক্যবিন্যাস লক্ষ্য-ভাষা রেন্ডারিং-এ প্রবর্তনের ঝুঁকি নিয়ে থাকেন। অন্যদিকে, এই ধরনের "স্পিল-ওভার" কখনও কখনও দরকারী উৎস-ভাষা ক্যাল্ক এবং লোনওয়ার্ড আমদানি করেছে যা লক্ষ্য ভাষাগুলিকে সমৃদ্ধ করেছে। অনুবাদকরা, পবিত্র গ্রন্থের প্রথম দিকের অনুবাদক সহ, তারা যে ভাষায় অনুবাদ করেছেন সেই ভাষাগুলিকে রূপ দিতে সাহায্য করেছেন।
অনুবাদ প্রক্রিয়ার শ্রমসাধ্যতার কারণে, ১৯৪০ সাল থেকে অনুবাদকে স্বয়ংক্রিয়ভাবে বা যান্ত্রিকভাবে মানব অনুবাদককে সহায়তা করার জন্য বিভিন্ন মাত্রার সাফল্যের সাথে প্রচেষ্টা করা হয়েছে। অতি সম্প্রতি, ইন্টারনেটের উত্থান অনুবাদ পরিষেবার জন্য একটি বিশ্বব্যাপী বাজার গড়ে তুলেছে এবং "ভাষা স্থানীয়করণ" সহজতর করেছে।
সাধারণত অনুবাদ পদ্ধতির দুটি শ্রেণী নির্ণয় বর্ণনা করা হয়। যথা- আক্ষরিক অনুবাদ ও ভাবগত অনুবাদ। কেউ কেউ আবার মূলানুগ ও স্বাধীন এই দু’ধরনের অনুবাদ পদ্ধতির কথা স্বীকার করেছেন। অনুবাদের প্রকরণ কৌশলগুলিকে মূলত তিনটি স্তরে ভাগ করা হয়ে থাকে।
গবেষণাগারে গবেষণার মতো অনুবাদ চর্চায় প্রাথমিক পদ্ধতি কতকগুলি স্তর পরম্পরার মধ্য দিয়ে সাধিত হয়।
অনুবাদকের অনুবাদচর্চায় প্রতিবন্ধকতার জায়গাগুলিকে পবিত্র সরকার নির্ণয় করেছেন। সেগুলি হল:
তাছাড়া উদয়নারায়ণ সিংহ অনুবাদচর্চার পদ্ধতিকে গঠন প্রয়াসে দুটি নতুন ভাগে ভাগ করেছেন – অনুকথন ও অনুসরণ। এক্ষেত্রে ‘অনুকথন’ বলতে বুঝিয়েছেন নব-ভঙ্গি, শৈলী বা নব-বক্তব্যের সঙ্গে যুক্ত হয়ে একই পাঠের বক্তব্যকে অন্যরকম ভাবে বলা। অন্যদিকে ‘অনুসরন’ ক্ষেত্রে বুঝিয়েছেন এক ভাষা থেকে আরেক ভাষায় ‘ভাষান্তর’ বা ‘পাঠান্তর’। অনুবাদকের স্বাধীনতা অনেকাংশে খর্বিত হয় এই ‘অনুসরণ’এ। কেননা মূল পাঠ্যের প্রাথমিকতাকে মেনে নিয়ে অনুবাদককে এগোতে হয়। এধরনের কাজ বর্তমানে যন্ত্র-অনুবাদের (কম্পিউটার) মধ্যে পাই। অধ্যাপক সিংহ অনুবাদচর্চা প্রসঙ্গে আরো ৫টি পদ্ধতিগত স্তর নির্ণয় করেছেন, যথা -
ভাষা পরিকল্পনা

ভাষা পরিকল্পনা (ইংরেজি: Language planning) মানুষ কীভাবে ভাষা অর্জন করবে, কীভাবে ভাষা ব্যবহার করবে, ভাষার গঠন কী রকম হবে, ইত্যাদিকে প্রভাবিত করার জন্য নির্দিষ্ট লক্ষ্য ও কৌশলবিশিষ্ট সুচিন্তিত প্রয়াসকে বোঝায়। সরকারী পর্যায়ে এটি ভাষা নীতি হিসেবে আত্মপ্রকাশ করে। বহু দেশে ভাষা নিয়ন্ত্রণমূলক সংস্থা থাকে যেগুলো ভাষা পরিকল্পনা নীতি প্রণয়নের দায়িত্বে থাকে।
পৃথিবীর প্রতিটা সমাজে প্রচলিত ভাষায় সমস্যা আছে।ভাষা সমস্যা থাকলে সেখানে পরিবর্তনের প্রশ্ন আসে, আর তখনই সুচিন্তিত পরিকল্পিত সমাধানের পথ খুঁজে বের করতে হয়।ভাষা সমস্যা সমাধানের সচেতন ভাষা পরিকল্পনা বলে। 
ভাষা পরিকল্পনা সমাজ ভাষাবিজ্ঞানের একটি ফলিত তথা প্রায়োগিক বিভাগ।১৯৫৭ সালে উরিয়েল ওয়াইনরাইশ কলম্বিয়া বিশ্ববিদ্যালয়ে সেমিনারে ভাষা পরিকল্পনা শব্দটি প্রথম ব্যবহার করেন।ভাষা পরিকল্পনা ধারণাটি বিংশ শতাব্দীর অবদান হলেও এই ধারণাটিকে প্রাচীনকালেও নেওয়া যায। পৃথিবীর প্রাচীনতম ভাষা পরিকল্পক পাক-ভারত উপমহাদেশের অধিবাসী ব্যাকরণকার পাণিনি। তিনি সংস্কৃত ভাষাকে সুপরিকল্পিতভাবে মান্যায়িত করে, তাকে সমস্যামুক্ত করে একটি সুস্থিত রূপ দেন।
ভাষাতাত্ত্বিক শ্রেণিকরণবিদ্যা

ভাষাতাত্ত্বিক শ্রেণীকরণবিদ্যা () ভাষাবিজ্ঞানের শাখা যেখানে ভাষাসমূহকে তাদের গাঠনিক বৈশিষ্ট্যের ভিত্তিতে শ্রেণীকরণ করা হয়। বিশ্বের ভাষাগুলোর গাঠনিক বৈচিত্র্য বর্ণনা ও ব্যাখ্যা করা এর উদ্দেশ্য। এর উপশাখা অন্তর্ভুক্ত, কিন্তু ধ্বনি সংক্রান্ত শ্রেণীকরণবিদ্যাতে সীমাবদ্ধ নয়, যা শব্দ বৈশিষ্ট্য নিয়ে কাজ করে; বাক্যগঠন সংক্রান্ত শ্রেণীকরণবিদ্যা, যা শব্দ ক্রম এবং রূপ নিয়ে কাজ করে; আভিধানিক শ্রেণীকরণবিদ্যা, যা শব্দভাণ্ডার নিয়ে কাজ করে; এবং তাত্ত্বিক শ্রেণীকরণবিদ্যা, যার লক্ষ্য সর্বজনীন প্রবণতা ব্যাখ্যা করা।
ভাষাতাত্ত্বিক শ্রেণীকরণবিদ্যা বংশগত ভাষাতত্ত্বের সাথে বৈপরীত্য এই কারণে যে শ্রেণীকরণবিদ্যা ভাষা বা তাদের ব্যাকরণগত বৈশিষ্ট্যগুলিকে ঐতিহাসিক বংশধরের পরিবর্তে আনুষ্ঠানিক মিলের ভিত্তিতে গোষ্ঠীভুক্ত করে। বংশগত সম্পর্কের বিষয়টি যদিও শ্রেণীকরণবিদ্যার সাথে প্রাসঙ্গিক কারণ আধুনিক তথ্য আনুষঙ্গিক অংশসমূহের লক্ষ্য প্রতিনিধিত্বমূলক ও নিরপেক্ষ হওয়া। মানব ভাষার অন্তর্দৃষ্টি অর্জনে কম পরিচিত ভাষার গুরুত্বের উপর জোর দিয়ে বিভিন্ন  ভাষা পরিবার থেকে নমুনাগুলি সমানভাবে সংগ্রহ করা হয়।
ওকিনাওয়া মনোরেল

ওকিনাওয়া মনোরেল (ইউই রেল নামেও পরিচিত) জাপানের ওকিনাওয়ার নাহা ও উরাসো শহরে সেবা প্রদানকারী দ্রুত পরিবহন ব্যবস্থা। ওকিনাওয়া আরবাল মনোরেল ইঙ্ক. কর্তৃক পরিচালিত রেল লাইনটি ২০০৩ সালের ১০ই আগস্ট চালু হয় এবং এটি ওকিনাওয়ার একমাত্র গণ-রেল ব্যবস্থা। ইউই রেল দ্বিতীয় বিশ্বযুদ্ধের পর ওকিনাওয়ার প্রথম রেল লাইন ছিল। ওকিনাওয়া জাপানের দক্ষিণ ও পশ্চিমের দ্বীপ হওয়ায় সেখানে সক্রিয় রেল লাইন রয়েছে, এবং আকামিন স্টেশন ও নাহা বিমানবন্দর স্টেশন জাপানের সর্ব-দক্ষিণ ও সর্ব-পশ্চিমের রেলস্টেশন এই লাইনে অবস্থিত। এতে স্পর্শহীন স্মার্ট কার্ড হিসেবে ওকেআইসিএ ব্যবহৃত হয় এবং ২০২০ সালের ১০ই মার্চ থেকে সুইকা ও অন্যান্য প্রধান জাপানি আইসি কার্ড (যেমন আইসিওসিএ বা এসইউজিওসিএ)-এর সাথে সমন্বিত হয়।
এই মনোরেলের "ইউই রেল" ব্র্যান্ড নাম ও লোগো একটি প্রতিযোগিতা থেকে নির্বাচিত করা হয়। পশ্চিমে নাহা বিমানবন্দর থেকে পূর্ব তেদাকো-উরানিশি পর্যন্ত নাহা দিয়ে চলমান এই লাইনের ১৯টি স্টেশন রয়েছে। এক স্টেশন থেকে অপর স্টেশনের গড় দূরত্ব ০.৯৩ কিমি। ১৭ কিমি দীর্ঘ এই লাইন পার হতে সময় নেয় ৩৭ মিনিট এবং খরচ হয় ¥৩৭০।
ওসাকা মনোরেল

ওসাকা মনোরেল (大阪モノレール "ওসাকা মোনোরেরু") জাপানের উত্তর ওসাকা প্রিফেকচারের একটি মনোরেল লাইন। এটির দৈর্ঘ্য ২৮ কিলোমিটার (১৭ মা) এবং গিনেস বুক অফ ওয়ার্ল্ড রেকর্ডস অনুসারে চংকিং মনোরেল এর পর এটি বিশ্বের দ্বিতীয় দীর্ঘতম মনোরেইল।
ওসাকা মনোরেল কোম্পানি লিমিটেড. (大阪高速鉄道株式会社 "ওসাকা কোসোকু তেৎসুদো কাবুশিকি গাইশা") নামক সংস্থা এটি পরিচালনা করে। ১৯৯০ সাল থেকে এর কার্যক্রম শুরু হয়। এটি ওসাকা বিশ্ববিদ্যালয়এর তিনটি ক্যাম্পাসের মধ্যে যোগাযোগ স্থাপন করে।
দ্যাজন সাবওয়ে

দ্যাজন সাবওয়ে হল দক্ষিণ কোরিয়ার ৫ম বৃহত্তম শহরকে সেবা প্রদানের উদ্দেশ্যে নির্মীয়মান দ্রুত পরিবহন ব্যবস্থা। বর্তমানে ৫টি পরিকল্পিত লাইনের মধ্যে ১টি নির্মাণের কাজ শেষ হয়েছে। ২০০৭ সাল নাগাদ লাইনটি সম্পূর্ণ উন্মুক্ত করে দেয়া হয়। ১৪ মাইল দীর্ঘ লাইনটিতে ২২টি স্টেশন আছে।
গুয়াংজু সাবওয়ে

গুয়াংজু সাবওয়ে দক্ষিণ কোরিয়ার দক্ষিণ-পশ্চিম অংশে অবস্থিত দেশটির ৬ষ্ঠ বৃহত্তম শহর গুয়াংজুকে সেবা প্রদানকারী দ্রুত পরিবহন ব্যবস্থা। বর্তমানে ১৯টি স্টেশনের একটি লাইন নিয়ে এটি গঠিত, যা ২০০৪ সাল থেকে জনগণের জন্য উন্মুক্ত। ভবিষ্যতে আরও লাইন যোগ করার পরিকল্পনা আছে।
২০১২ সাল পর্যন্ত লাইন ১ বিশটি স্টেশন নিয়ে গঠিত ছিল। সোটাই এবং নোকডংয়ের বিভাগটি পৃথক শাটল হিসাবে কাজ করে।
আঙ্কারা মেট্রো

আঙ্কারা মেট্রো () তুরস্কের রাজধানী আংকারাকে সেবা প্রদানকারী দ্রুত পরিবহন ব্যবস্থা। বর্তমানে এটিতে দুইটি মেট্রো লাইন আছে, যেগুলি আঙ্কারায় এবং আঙ্কারা মেট্রো নামে পরিচিত। আরও আছে একটি শহরতলী রেল ব্যবস্থা। মেট্রোটির স্টেশনসংখ্যা ৫৭। আরও তিনটি লাইন নির্মাণের কাজ চলছে।
নিম্নলিখিত সারণীতে বর্তমানে আঙ্কারা মেট্রোতে পরিষেবাতে থাকা পাঁচটি মেট্রো লাইন (আঙ্কারে লাইন সহ) তালিকাভুক্ত করা হয়েছে:
বুরসারে

বুর্সারে (BursaRay) তুরস্কের বুর্সা শহরে ২০০০ সালে নির্মিত একটি মেট্রো ব্যবস্থা। এটি মূলত অর্ধ-পাতাল লাইট রেল ব্যবস্থা। ২০০২ সাল থেকে এর কার্যক্রম শুরু হয়। বর্তমানে এটিতে ২টি লাইন এবং ৩৮টি বিরতিস্থল বা স্টেশন আছে।
Bursaray দাপ্তরিক ওয়েবসাইট (তুর্কি ভাষায়)
ভূতনাথ ভট্টাচার্য

ভূতনাথ ভট্টাচার্য (১৯০৬ - ১৯৯২) একজন ভারতীয় স্বাধীনতা সংগ্রামী । তিনি দক্ষিণ চব্বিশ পরগণা জেলার মজিলপুর শহরে জন্ম গ্রহণ করেন ।
১৯৩০ খ্রিস্টাব্দে গান্ধীজির ডাকে ভারতে লবণ আইন অমান্য আন্দোলনে ভূতনাথ ভট্টাচার্য দক্ষিণ চব্বিশ পরগণা জেলায় নেতৃত্ব দিয়েছিলেন । তিনি বেঙ্গল ভলান্টিয়ারের এই অঞ্চলের অধিনায়ক ছিলেন । তার ডাকে এখানকার বহু যুবক স্বাধীনতা আন্দোলনে যোগদান করেছিলেন ।
১৯৩২ খ্রিস্টাব্দে ওয়াটসন হত্যা মামলায় তিনি গ্রেপ্তার হন । এরপর তিনি ছয় বছর কারাদণ্ড ভোগ করেন । জেলে থাকাকালীন তিনি মার্কসীয় দর্শনের প্রতি আগ্রহী হন । ১৯৩৮ সালে মুক্তি পেয়ে তিনি ভারতের কমিউনিস্ট পার্টির সক্রিয় কর্মী হন । তিনি দক্ষিণ চব্বিশ পরগণা জেলার কমিউনিস্ট পার্টির সংগঠক ছিলেন ।
পশ্চিমবঙ্গ - জেলা দক্ষিণ চব্বিশ পরগণা সংখ্যা - তথ্য ও সংস্কৃতি বিভাগ পশ্চিমবঙ্গ সরকার পৃঃ ২৬১
দুর্গাদাস বন্দ্যোপাধ্যায়

দুর্গাদাস বন্দ্যোপাধ্যায় (৪ ডিসেম্বর, ১৮৯৩ - ২০ জুন, ১৯৪৩) একজন বিখ্যাত বাঙালি অভিনেতা । তিনি বর্তমান পশ্চিমবঙ্গের দক্ষিণ চব্বিশ পরগণা জেলার দক্ষিণ গড়িয়ার সন্নিহিত কালিকাপুর গ্রামের এক বর্ধিষ্ণু জমিদার বংশে জন্মগ্রহণ করেন ।
ব্যোমকেশ ইনস্টিটিউশনে কিছুদিন পড়ার পর ইন্ডিয়ান স্কুল অব আর্টসে ভরতি হন। তিনি আর্ট স্কুল থেকে কৃতিত্বের সঙ্গে পাস করেন। গিরিশচন্দ্র ঘোষের সংস্পর্শে তিনি অভিনয়কেই পেশা হিসাবে বেছে নেন । তিনি কলকাতার ম্যাডান থিয়েটারে নির্বাক চলচ্চিত্রের বর্ণনা লেখার কাজ গ্রহণ করেন । ১৯২১ থেকে ১৯৩২ সালের মধ্যে মোট ২২টি নির্বাক চলচ্চিত্রে এবং তারপর ১৬টি সবাক চলচ্চিত্রে অভিনয় করেন । 
দুর্গেশনন্দিনী চলচ্চিত্রে ওসমানের ভূমিকায় তিনি সবাইকে মুগ্ধ করেছিলেন । তিনি একজন দক্ষ নাট্যভিনেতা ছিলেন । তিনি অন্তত ৪৬টি নাটকে অভিনয় করেন । ১৯২৩ সালে স্টার থিয়েটারে কর্ণাজুন নাটকে বিকর্ণের ভূমিকায় কৃতিত্ব দেখান । ১৯২৫ সালে চিরকুমার সভা নাটকে তিনি রবীন্দ্রনাথ ঠাকুরের প্রশংসা পান ।
তার অভিনীত কর্ণার্জুন, খনা, শকুন্তলা নাটকগুলির রেকর্ড এখনও জনপ্রিয় । দুর্গাদাস বন্দ্যোপাধ্যায় মাত্র ৫০ বছর বয়েসে মারা যান ।
শিক্ষাপ্রতিষ্ঠান

শিক্ষাপ্রতিষ্ঠান জনগণের উদ্দ্যেশ্যে নিয়োজিত কোন শিক্ষা প্রদান ও শিক্ষণ কেন্দ্র, সংস্থা বা কর্পোরেশন।
শিক্ষা পরিচালিত হয় শিক্ষাপ্রতিষ্ঠানের মাধ্যমে-নিয়ন্ত্রিত পরিবেশে। তাই শিক্ষাপ্রতিষ্ঠানের গুরুত্ব সর্বাধিক। সামাজিক ও ব্যক্তিগত দায়িত্ব পালনের প্রধান হলেন শিক্ষক। দেশ ও সমাজের উন্নয়নে শিক্ষকের অবদান সর্বাগ্রে। দেশের উপযুক্ত নাগরিক দেশের সম্পদ। এই মানব সম্পদ বিকাশে শিক্ষকরা সক্রিয়ভাবে অংশ নেন। যে কোন শিক্ষাপ্রতিষ্ঠান যেন এক মিলন ক্ষেত্র। রবীন্দ্রনাথ শিক্ষাপ্রতিষ্ঠান বিষয়ে বলেছেন, "It is where young and old, the teacher and the student sit at the same table to partake of their daily food and the food of their eternal life".
শিক্ষাপ্রতিষ্ঠানকে রবীন্দ্রনাথ খাবার টেবিলের সাথে তুলনা করেছেন। এখানে নবীন ও প্রবীণ শিক্ষক এবং ছাত্র একই টেবিলে বসে খায় প্রতিদিনের খাদ্য গ্রহণের জন্য তথা জ্ঞান আহরণের জন্য। তারা অনাদি ও অনন্ত জীবনের জন্যই খাদ্য গ্রহণ করে।
শিক্ষাপ্রতিষ্ঠান শুধু শিক্ষাদানের কেন্দ্র নয়। বিদ্যালয়ের শিক্ষক-শিক্ষার্থী উভয়কেই সমাজের দায়িত্ব ও কর্তব্য পালন করতে হয়। যে দায়িত্ব বিদ্যালয় বা অন্য শিক্ষা- প্রতিষ্ঠান পালন করে তা নিম্নরূপ।
• দেশ ও সমাজের যা ভালো তাকে সুরক্ষা ও সংরক্ষণ করা বিদ্যালয়ের দায়িত্ব।
• শিক্ষার্থী যাতে সামাজিক ভাবে উপযুক্ত হয়, অতীত অভিজ্ঞতা, সংরক্ষিত অভিজ্ঞতা যাতে ঠিক মতো সঞ্চালিত হয় তার কাজ বিদ্যালয় করে।
• সভ্যতার অগ্রগতির সাথে তাল মিলিয়ে উন্নয়নে সাহায্য করা।
• শিক্ষার্থীর দৈহিক, মানসিক, নৈতিক, আধ্যাত্মিক গুণাবলীর সামঞ্জস্যপূর্ণ বিকাশে সাহায্য করা।
• প্রাকৃতিক, কৃত্রিম, সামাজিক পরিবেশে উপযুক্ত অভিযোজনে সাহায্য করা। এছাড়া চিন্তাধারা ও মানসিকতার সমন্বয়সাধন করাও গুরুত্বপূর্ণ কাজ।
• শিক্ষার্থীর অবাঞ্ছিত আচরণ, কুঅভ্যাস অনেকাংশে সংশোধন করার দায়িত্ব শিক্ষাপ্রতিষ্ঠানের।
• শুধুমাত্র শিক্ষামূলক নির্দেশনা নয়, যে কোন ক্ষেত্রে শিক্ষার্থী যাতে সমাজের উপযুক্ত সদস্য হিসেবে গড়ে উঠতে পারে, ব্যক্তিগত সফলতা আনতে পারে, সে জন্য পথ নির্দেশ অনেক ক্ষেত্রে বিদ্যালয় করে থাকে।
• সাক্ষরতা প্রসারে বিদ্যালয়ের গুরুত্ব বিরাট। নিয়ন্ত্রিত কাঠামোর বাইরেও শিক্ষক-শিক্ষার্থীর যৌথ প্রয়াসে নিরক্ষর মানুষ যাতে সাক্ষরজ্ঞান সম্পন্ন হন তাতে সাহায্য করা। সমাজের কুসংস্কার ও অন্ধ বিশ্বাস দূর করে বিজ্ঞানসম্মত অগ্রগতিতে সাহায্য করা।
• 'জনসংখ্যা শিক্ষায় সাহায্য করাও বিদ্যালয়ের অন্যতম গুরুত্বপূর্ণ কাজ। জনসংখ্যা বৃদ্ধির হার কমানো, উন্নত জীবনমান প্রবর্তন এবং প্রাকৃতিক, কৃত্রিম পরিবেশকে দূষণমুক্ত রাখতে সাহায্যকরা অন্যতম দায়িত্ব।
ব্যক্তি ও সমাজের উন্নয়নের এই গুরু দায়িত্বের গুরু শিক্ষককূল। শিক্ষক সমাজই বর্তমান ও ভবিষ্যতের রূপকার।
মাধ্যমিক বিদ্যালয়

মাধ্যমিক বিদ্যালয় বা উচ্চ বিদ্যালয় এমন শিক্ষাপ্রতিষ্ঠান যেখানে মাধ্যমিক স্তরের শিক্ষা প্রদান করা হয় এবং শিক্ষার্থীরা তাদের প্রাথমিক শিক্ষা সম্পন্ন করার পর এ স্তরে শিক্ষা গ্রহণে সুযোগ পায়। মাধ্যমিক স্তরের শিক্ষা শেষে একজন উত্তীর্ণ শিক্ষার্থী মহাবিদ্যালয়ে শিক্ষা গ্রহণের উপযুক্ত হয়। এটি প্রাইমারি ও কলেজের মাঝে সেতু বন্ধন হিসাবে কাজ করে। সাধারণত ১১ থেকে ১৮ বছর বয়সীরা এ স্তরের শিক্ষা প্রতিন্ঠানগুলোতে পড়াশোনা করে।
নৃপেন্দ্র নারায়ণ সরকারি উচ্চ বিদ্যালয়

নৃপেন্দ্র নারায়ণ সরকারি উচ্চ বিদ্যালয় ( সংক্ষেপে: এনএন উচ্চ বিদ্যালয়) নামে পরিচিত। পঞ্চগড় জেলার দেবীগঞ্জে ১৯০৬ সালে প্রতিষ্ঠিত হয় এই বিদ্যালয়।
১৯০৬ খ্রিস্টাব্দে প্রতিষ্ঠিত বিদ্যালয়টি প্রতিষ্ঠা লগ্নে এনএন উচ্চ বিদ্যালয় নামে পরিচয় বহন করে। 
এই বিদ্যালয়টি প্রতিষ্ঠা করেন মহারাজা নৃপেন্দ্র নারায়ন। ওই সময় স্কুলটির নামকরণ করেন, "নৃপেন্দ্রনারায়ণ ইংলিশ স্কুল" পর্যায়ক্রমে সময়ের সাথে সামঞ্জস্য রেখে বিদ্যালয়টির নাম পরিবর্তন হয়ে নৃপেন্দ্র নারায়ন সরকারি উচ্চ বিদ্যালয় সংক্ষেপে এন এন সরকারি উচ্চ বিদ্যালয় নামে পরিচয় বহন করছে। তৎকালীন আসাম, জলপাইগুড়ি, কুচবিহার, রংপুরসহ বিভিন্ন অঞ্চলের জনগোষ্ঠী এই প্রতিষ্ঠান থেকে শিক্ষা অর্জন করেছেন। ২৫ একর জমির উপর প্রতিষ্ঠিত বিদ্যালয়টিতে অসংখ্য জ্ঞানী-গুণী, প্রথিতযশারা পড়াশুনা করেছেন। 
২৬টি কক্ষ নিয়ে গঠিত একাডেমিক ভবন, রয়েছে বিজ্ঞানাগার, হলরুম, শিক্ষক কমনরুম, কম্পিউটার রুম এবং নামাজঘরসহ প্রয়োজনীয় ভৌত অবকাঠামো। বিদ্যালয়টি মনোরম দৃষ্টিনন্দন এলাকায় অবস্থান করছে। বিদ্যালয়টিতে খেলাধুলার পাশাপাশি ক্রীড়া ও সাংস্কৃতিক বিনোদন সমানতালে হয়ে থাকে।
বিদ্যালয়টি ২৬ কক্ষের একাডেমিক ভবন, বিজ্ঞানাগার, হলরুম, শিক্ষক কমনরুম, কম্পিউটার রুম এবং নামাজঘরসহ প্রয়োজনীয় ভৌত অবকাঠামো নিয়ে গঠিত।
মহাবিদ্যালয়

মহাবিদ্যালয় বা কলেজ হল উচ্চ বিদ্যালয় এবং বিশ্ববিদ্যালয়ের মাঝামাঝি এমন শিক্ষা প্রতিষ্ঠান, যেখানে প্রাপ্ত বয়স্কদের শিক্ষা দেওয়া হয়। 
ইংরেজি ভাষায় মহাবিদ্যালয় বলতে সাধারণত "কলেজ" শব্দটি ব্যবহার করা হয়। তবে ইংরেজিতে "কলেজ" শব্দটি আরও উচ্চস্তরের শিক্ষা প্রতিষ্ঠানও নির্দেশ করা হতে পারে, যেমন "টেকনিক্যাল কলেজ", অর্থাৎ কারিগরি উচ্চশিক্ষা প্রতিষ্ঠান। এছাড়া আরেক ধরনের "কলেজ" রয়েছে যেখানে শিক্ষার্থীগণ মাধ্যমিক স্তর থেকে 'এ' লেভেল (A level) পর্যন্ত শিক্ষাগ্রহণের সুযোগ পায়।
রজার স্পেরি

রজার ওয়ালকট স্পেরি (ইংরেজি ভাষায়: Roger Wolcott Sperry) (২০শে আগস্ট, ১৯১৩ - ১৭ই এপ্রিল, ১৯৯৪) প্রখ্যাত মার্কিন স্নায়ুজীববিজ্ঞানী ও স্নায়ুমনোবিজ্ঞানী। তিনি মানুষের মস্তিষ্কের একটি স্তরের বিভাগগুলোর পৃথক পৃথক বৈশিষ্ট্য ও ক্রিয়া আবিষ্কারের জন্য ১৯৮১ সালে চিকিৎসাবিজ্ঞানে নোবেল পুরস্কার লাভ করেন।
স্পেরির প্রাথমিক শিক্ষা সম্পন্ন হয় কানেক্টিকাটের এল্‌মউড এবং ওয়েস্টা হার্টফোর্ডের উইলিয়াম হল হাই স্কুলে। এরপর অ্যামোস সি মিলার বৃত্তি নিয়ে ওবার্লিন কলেজে পড়তে যান। এই কলেজ থেকেই ১৯৩৫ সালে ইংরেজি ভাষা ও সাহিত্যে এবি ডিগ্রি অর্জন করেন। একই কলেজ থেকে ১৯৩৭ সালে মনোবিজ্ঞানে মাস্টার্স অফ আর্টস ডিগ্রি অর্জন করেন। মাস্টার্সে তার অধ্যাপক ছিলেন আর এইচ স্টেটসন। দুই বছরে মাস্টার্স শেষ করার পর আরও এক বছর ওবার্লিনে পড়াশনা করেন যার উদ্দেশ্য ছিল প্রাণিবিজ্ঞানে পিএইচডি করার প্রস্তুতি গ্রহণ। এই প্রস্তুতি নিয়ে পরের বছর প্রাণিবিজ্ঞানে পিএইচডি করার জন্য ইউনিভার্সিটি অফ শিকাগোতে ভর্তি হন। এ সময় তার ডক্টোরাল উপদেষ্টা ছিলেন অধ্যাপক পল এ ওয়াইজ। ১৯৪১ সলে শিকাগো থেকে পিএইচডি ডিগ্রি অর্জন করেন। এরপর এক বছর হার্ভার্ড ইউনিভার্সিটিতে অধ্যাপক কার্ল এস ল্যাশলির অধীনে ডক্টোরাল-উত্তর গবেষণা করেন। এই বিশ্ববিদ্যালয়ে তিনি গবেষণা করেছিলেন ন্যাশনাল রিসার্চ কাউন্সিল ফেলো হিসেবে।
কর্মজীবনে রজার স্পেরি নিম্নলিখিত দায়িত্বগুলো পালন করেছেন:
উমেশচন্দ্র দত্ত

উমেশচন্দ্র দত্ত (জন্ম :- ১৬ ডিসেম্বর, ১৮৪০ - মৃত্যু :- ১৯ জুন, ১৯০৭) এক সমাজ সংস্কারক ও শিক্ষাবিদ। 
উমেশচন্দ্র দত্তের জন্ম পশ্চিমবঙ্গের বর্তমান দক্ষিণ ২৪ পরগণা জেলার মজিলপুরে। পিতার নাম হরমোহন দত্ত। ১৮৫৯ খ্রিস্টাব্দে ভবানীপুর লণ্ডন মিশনারি সোসাইটি ইনস্টিটিউশন থেকে প্রবেশিকা পরীক্ষায় দ্বিতীয় স্থান অধিকার করেন। ওই বছরেই তিনি দেবেন্দ্রনাথ ঠাকুর ও কেশবচন্দ্র সেনের সান্নিধ্যে এসে ব্রাহ্ম ধর্ম গ্রহণ করেন। পরে মেডিক্যাল কলেজে ভর্তি হন, কিন্তু অর্থাভাবে পড়াশোনা বন্ধ রাখেন। ১৮৬২ খ্রিস্টাব্দ থেকে রাজপুর,হরিনাভিসহ বিভিন্ন স্কুলে শিক্ষকতা শুরু করেন। ১৮৬৭ খ্রিস্টাব্দে প্রাইভেটে বি.এ.পাশ করেন। এই বছরেই ব্রাহ্মমতে বিবাহ হয় এবং সপরিবারে কেশবচন্দ্র সেনের ' ভারত আশ্রম' ভুক্ত হন। সাথে সাথে শিক্ষা ও সংস্কৃতিবিষয়ক বিভিন্ন কাজে যোগদান করেন।
১৮৭৯ খ্রিস্টাব্দে কলকাতায় সিটি স্কুল প্রতিষ্ঠিত হলে উমেশচন্দ্র তার প্রধান শিক্ষক এবং ১৮৮১ খ্রিস্টাব্দে সিটি কলেজ প্রতিষ্ঠার সময় থেকে আমৃত্যু তার অধ্যক্ষ ছিলেন।
তিনি মজিলপুরে দক্ষিণ ২৪ পরগণার প্রথম এবং সম্ভবত পশ্চিমবঙ্গের তৃতীয় বালিকা বিদ্যালয় স্থাপন করেন। এই বিদ্যালয় স্থাপন করবার জন্য তাকে জমিদারের প্রবল অত্যাচার সহ্য করতে হয়েছিল।১৮৯৩ খ্রিস্টাব্দে তিনি তার তিন বন্ধু যামিনীনাথ বন্দ্যোপাধ্যায়, শ্রীনাথ সিংহ ও মোহিনীমোহন মজুমদারের সহায়তায় কলকাতার মানিকতলায় মূকবধির বিদ্যালয় স্থাপন করেন ও তার সম্পাদক নিযুক্ত হন।
১৯৭৮ খ্রিস্টাব্দে কেশববিরোধী সাধারণ ব্রাহ্ম সমাজ প্রতিষ্ঠায় উমেশচন্দ্রের অগ্রগণ্য ভূমিকা ছিল। শিবনাথ শাস্ত্রীর কথা অনুযায়ী সেসময় সাধারণ ব্রাহ্ম সমাজে যে তিনজন আদর্শবাদী মানুষ ছিলেন তারা হলেন আনন্দমোহন বসু,শিবচন্দ্র দেব ও উমেশচন্দ্র দত্ত। উমেশচন্দ্র সেসময় সাধারণ ব্রাহ্ম সমাজের সম্পাদক ও সভাপতি ছিলেন।
সেসময় বাংলায় নারীশিক্ষা খুবই অবহেলিত ছিল। উমেশচন্দ্র দত্ত ১৮৬৩ খ্রিষ্টাব্দে বাংলার নারীদের মধ্যে শিক্ষার আলো এবং সচেতনতা আনার জন্য এবং তাদের মনের কথা তুলে ধরার জন্য একটি মহিলা মাসিক পত্রিকা বামাবোধিনী প্রকাশ করেন। এই পত্রিকাটি তিনি আমৃত্যু চুয়াল্লিশ বছর ধরে সম্পাদনা করেন। এছাড়া ১৯৭২ খ্রিস্টাব্দে দুটি গ্রন্থও প্রকাশ করেন -
উমেশচন্দ্র কলকাতা বিশ্ববিদ্যালয়ের সেনেটের সদস্য ছিলেন।
শিলাইদহে মহাকবি মাইকেল মধুসূদন দত্তের সমাধিতে 'দাঁড়াও পথিকবর জন্ম তব ...' খোদিত ফলকটি তার উদ্যোগেই স্থাপিত হয়েছিল।
কলকাতায় ১৯৬১ খ্রিস্টাব্দে তারই নামাঙ্কিত স্নাতক কলেজ উমেশচন্দ্র কলেজ স্থাপিত হয়।
পশ্চিমবঙ্গ - জেলা দক্ষিণ চব্বিশ পরগণা সংখ্যা - পৃ ২৭২
বামাবোধিনী

বামাবোধিনী একটি মহিলা মাসিক পত্রিকা । ১৮৬৩ সালের আগস্ট মাসে বাংলার নারীদের মধ্যে শিক্ষার আলো এবং সচেতনতা আনার জন্য এবং তাদের মনের কথা তুলে ধরার জন্য উমেশচন্দ্র দত্ত এই পত্রিকাটি প্রকাশ করেন । এই পত্রিকাটি উমেশচন্দ্র দত্ত তার মৃত্যু ১৯০৭ অবধি চুয়াল্লিশ বছর সম্পাদনা করেন । কিন্তু তাঁর মৃত্যুর পরেও ১৯২২সাল পর্যন্ত (মোট ষাট বছর) বামাবোধিনী পত্রিকা সমকালীন বাংলা নারীদের অবস্থা সম্পর্কে জানবার এক গুরুত্বপূর্ণ দলিল ছিল ।
সমাজের যে-কোন নারীর যে-কোনো গৌরবজনক কাজের খবরও ‘বামাবোধিনী পত্রিকা’ গুরুত্ব সহকারে প্রকাশ করত। প্রকৃতপক্ষে অষ্টাদশ ও ঊনবিংশ শতাব্দীতে রামমোহন, বিদ্যাসাগর এবং কেশবচন্দ্র কিংবা বাংলার বাইরে জ্যোতিরাও ফুলে, বিরসালিঙ্গম প্রমুখ নারী প্রগতির কথা ভেবেছিলেন। তারা এই আন্দোলনের যে ধরার সূচনা করেন, ‘বামাবোধিনী’ সেই ধারাটিকেই সমৃদ্ধ করেছিল।
(পশ্চিমবঙ্গ_নদীয়া জেলা) 
উনবিংশ শতকে বাংলা ভাষায় প্রকাশিত যেসব সাময়িকপত্রে তৎকালীন সমাজের প্রতিফলন ঘটেছে সেগুলোর মধ্যে উল্লেখযোগ্য ছিল 'বামাবোধিনী পত্রিকা' নামে মাসিক পত্রিকাটি।ব্রাহ্ম আন্দোলনের নেতা কেশবচন্দ্র সেনের অনুগামী উমেশচন্দ্র দত্ত(1840_1907 খ্রি.)কয়েকজন তরুণ ব্রাহ্মকে নিয়ে ১৮৬৩ খ্রিস্টাব্দে 'বামাবোধিনী সভা' প্রতিষ্ঠা করেন।এই সভার উদ্দেশ্য ছিল সামাজিক কুসংস্কারের বিরোধিতা করা,বাঙালি 'বামা' অর্থাৎ নারীদের মধ্যে শিক্ষার প্রসার ঘটানো,নারী সচেতনতা বৃদ্ধি করে তাদের অধিকার ও মর্যাদা আদায়ের যোগ্য করে তোলা,নারীদের মনের কথা তুলে ধরা।1863 খ্রিস্টাব্দের আগস্ট মাসে উমেশচন্দ্রের সম্পাদনায় বামাবোধিনী পত্রিকা প্রকাশিত হয়।পুরুষদের মতো লাবণ্যপ্রভা বসু,স্বর্ণপ্রভা বসু প্রমুখের মতো মহিলারাও স্বনামে বা বেনামে এই পত্রিকা নিয়মিত লিখতেন।এই মহিলাদের অনেকেই পরবর্তীকালে লেখিকা হিসেবে পরিচিতি লাভ করেন। সূচনালগ্ন থেকে 1922 খ্রি.পর্যন্ত প্রায় ষাট বছর ধরে বামাবোধিনী পত্রিকা সমকালীন বাংলার নারীদের অবস্থা সম্পর্কে জানবার এক গুরুত্বপূর্ণ দলিল।
সোমপ্রকাশ

সোমপ্রকাশ একটি সাপ্তাহিক বাংলা পত্রিকা। ঈশ্বরচন্দ্র বিদ্যাসাগরের প্রেরণায় পণ্ডিত দ্বারকানাথ বিদ্যাভূষণ ১৮৫৮ সালের ১৫ নভেম্বর সোমপ্রকাশ সাপ্তাহিক পত্রিকা প্রকাশ করেন। এই পত্রিকা প্রকাশ ছিল দ্বারকানাথের জীবনের শ্রেষ্ঠ কাজ। তিনি দেখালেন একটি পত্রিকা কীভাবে সামাজিক ও রাজনৈতিক আন্দোলনের প্রেরণা আনতে পারে এবং অন্যায় অত্যাচারের বিরুদ্ধে প্রতিবাদ করতে পারে। ১৮৭৮ সালে ব্রিটিশ সরকার লর্ড লিটন ভার্নাকুলার প্রেস অ্যাক্ট জারি করেন। দ্বারকানাথ এই অসম্মানজনক আইনের বিরুদ্ধে প্রতিবাদ করে এক বছরের বেশি সোমপ্রকাশের প্রকাশ বন্ধ রাখেন। সোমপ্রকাশ পত্রিকা আগেকার সাহেবি বাংলা, মৈথিলি বাংলা এবং সংস্কৃত বাংলা প্রভৃতি ভেঙে চুরে বিশুদ্ধ বাংলা ভাষা চালু করে বাংলাভাষা বিকাশে বড় অবদান রাখে। প্রগতিশীল পত্রিকা সোমপ্রকাশ বাল্য-বিবাহ এবং কৌলিন্য প্রথারও বিরোধিতা করে ও নারী-শিক্ষা ও বিধবা-বিবাহে সমর্থন করেছিল। বিভিন্ন সময় এই পত্রিকার পরিচালন কার্যে সহায়তা করেছিলেন শিবনাথ শাস্ত্রী, মোহনলাল বিদ্যাবাগীশ, কৈলাসচন্দ্র বিদ্যাভূষণ প্রমুখ। এই পত্রিকার অন্যতম প্রধান লেখক ছিলেন নগেন্দ্রনাথ ভাদুড়ী - যিনি মহর্ষি নগেন্দ্রনাথ বা ভাদুড়ী মহাশয় নামেও প্রসিদ্ধ।
হীরালাল চক্রবর্তী

হীরালাল চক্রবর্তী (১৮৯০ - ?) একজন প্রখ্যাত আইনজীবী ও লেখক। তিনি বর্তমান পশ্চিমবঙ্গের দক্ষিণ ২৪ পরগণা জেলার মজিলপুরে জন্মগ্রহণ করেন ।
কঠোর দারিদ্র্যের মধ্যে পড়াশোনা করেও তিনি তিনটি বিষয়ে এম এ ও পরে আইন পাস করেন । এরপর তিনি কলকাতা হাইকোর্টে ওকালতি করতে থাকেন । তিনি জগত্তারিনী স্মৃতি পদক এবং প্যারিচাঁদ স্মৃতি পদক পেয়েছিলেন। তার লেখা বহু আইনের বইয়ের মধ্যে "হিন্দু আইন" বইটি উল্লেখযোগ্য । বিখ্যাত ভাওয়াল সন্ন্যাসী মামলায় তিনি অন্যতম জুরি ছিলেন ।
পশ্চিমবঙ্গ - জেলা দক্ষিণ চব্বিশ পরগণা সংখ্যা - তথ্য ও সংস্কৃতি বিভাগ পশ্চিমঙ্গ সরকার - পৃ: ২৭৬
হরিসাধন চট্টোপাধ্যায়

হরিসাধন চট্টোপাধ্যায় (১৮৯০ - ১৯৫৮) একজন অধ্যাপক এবং শিক্ষাবিদ।
এঁর পিতা ছিলেন পশ্চিমবঙ্গের দক্ষিণ ২৪ পরগণা জেলার মজিলপুরের শিক্ষক নীলমনি চট্টোপাধ্যায়। হরিসাধন ছিলেন তার পিতার জ্যেষ্ঠ পুত্র। হরিসাধন এমএ পাস করে সুরেন্দ্রনাথ কলেজে অধ্যাপকের পদ গ্রহণ করেন এবং পরে অধ্যক্ষ হন। তার চিন্তাতেই সুরেন্দ্রনাথ কলেজে বাণিজ্য বিভাগ খোলা হয়। তিনি যোগেশচন্দ্র কলেজেরও অন্যতম প্রতিষ্ঠাতা ছিলেন ।
হরিসাধন সর্বপ্রথম বাংলা ভাষায় অর্থনীতির বই লেখেন। তিনি "আমরা বাঙালি" বইয়ের লেখক। তিনি ইন্ডিয়ান ইকনমিক অ্যাসোসিয়েশনের সদস্য নির্বাচিত হয়েছিলেন। তিনি গ্রামের কো-অপারেটিভ ব্যাঙ্কের চেয়ারম্যানও ছিলেন।
পশ্চিমবঙ্গ - জেলা দক্ষিণ চব্বিশ পরগণা সংখ্যা - তথ্য ও সংস্কৃতি বিভাগ পশ্চিমবঙ্গ সরকার পৃ: ২৭৬
শন ক্যারল

শন এম ক্যারল (ইংরেজি ভাষায়: Sean M. Carroll) (জন্ম: ১৯৬৬) একজন মার্কিন তাত্ত্বিক ভৌত বিশ্বতত্ত্ববিদ। তিনি বর্তমানে ক্যালিফোর্নিয়া ইনস্টিটিউট অফ টেকনোলজির পদার্থবিজ্ঞান বিভাগের শিক্ষক হিসেবে কর্মরত আছেন। কৃষ্ণ শক্তি ও সাধারণ আপেক্ষিকতার বিশেষজ্ঞ হিসেবে সুপরিচিত এই বিজ্ঞানী বিজ্ঞান বিষয়ে নিয়মিত ব্লগ লিখে থাকেন। তিনি কসমিক ভ্যারিয়েন্স নামক একটি পদার্থবিজ্ঞান ব্লগে লিখেন। এছাড়া ন্যাচার, সিড, স্কাই অ্যান্ড টেলিস্কোপ এবং নিউ সাইন্টিস্ট সাময়িকীতেও লিখেন। তিনি "স্পেসটাইম অ্যান্ড জিওমেট্রি" নামক একটি জনপ্রিয় স্নাতক পর্যায়ের পাঠ্যবইয়ের রচয়িতা।
ক্যারল হার্ভার্ড ইউনিভার্সিটি থেকে ১৯৯৩ সালে জ্যোতির্বিজ্ঞান ও জ্যোতিঃপদার্থবিজ্ঞান বিষয়ে পিএইচডি ডিগ্রি অর্জন করেন। সেখানে তার উপদেষ্টা ছিলেন বিজ্ঞানী জর্জ বি ফিল্ড। এরপর তিনি ডক্টোরাল-উত্তর গবেষক হিসেবে ম্যাসাচুসেট্‌স ইনস্টিটিউট অফ টেকনোলজি ও ইউনিভার্সিটি অফ ক্যালিফোর্নিয়া, সান্টা বারবারায় কাজ করেন। ২০০৬ সালে পূর্ব পর্যন্ত ইউনিভার্সিটি অফ শিকাগোতে সহকারী অধ্যাপক হিসেবে শিক্ষকতা করেন।
যোগীন্দ্রনাথ বসু

যোগীন্দ্রনাথ বসু (১৮৫৭ - ১৯২৭) একজন বাঙালি সাহিত্যিক এবং জীবনীকার । তিনি বর্তমান পশ্চিমবঙ্গের দক্ষিণ ২৪ পরগণা জেলার ডায়মন্ডহারবার লাইনের নেতড়া গ্রামে জন্মগ্রহণ করেন । 
বিদ্যালয়ের প্রধান শিক্ষকতার পাশাপাশি তিনি নিয়মিত সাহিত্যচর্চা চালিয়ে গেছেন । এঁর রচিত বিশাল আয়তনের মাইকেল মধুসূদন দত্তের জীবনীগ্রন্থটি গবেষণামূলক প্রামান্য গ্রন্থ হিসাবে স্বীকৃত । তিনি আরো কয়েকখানি জীবনী গ্রন্থ রচনা করেছিলেন । তিনি নিয়মিত কাব্যচর্চাও করতেন । তার কাব্যশৈলীতে মুগ্ধ হয়ে স্যার আশুতোষ মুখোপাধ্যায় তাকে 'কবিভূষণ' উপাধি দিয়েছিলেন ।
লিওনেল চার্লস রবিন্স

লিওনেল চার্লস রবিন্স, ব্যারন রবিন্স (১৮৯৮-১৯৮৪) একজন ব্রিটিশ অর্থনীতিবিদ ছিলেন। তার প্রদত্ত অর্থনীতির সংজ্ঞা ও মার্শালের নির্দেশনা মোতাবেক আংলো সাক্সোন অর্থনীতিতে প্রত্যক্ষ জন্যই তিনি পরিচিতি লাভ করেন।
রবিন্সের বিখ্যাত সংজ্ঞা " অর্থনীতি হচ্ছে একটি বিজ্ঞান যা মানবীয় আচরণ নিয়ে আলোচনা করে যেখানে অসীম অভাব ও বিকল্প ব্যবহার যোগ্য সীমিত সম্পদ বিদ্যমান।" ("Economics is a science which studies human behavior as a relationship between ends and scarce means which have alternative uses." )
রামতনু লাহিড়ী ও তৎকালীন বঙ্গসমাজ

রামতনু লাহিড়ী ও তৎকালীন বঙ্গসমাজ শিবনাথ শাস্ত্রী রচিত একটি গ্রন্থ। এটি তার লেখা অন্যতম শ্রেষ্ঠ প্রবন্ধ পুস্তক। গ্রন্থটি ১৯ শতকের বাঙ্গালীর সমাজ-সংস্কৃতি-রাষ্ট্রনীতির এক উৎকৃষ্ট নির্ভরযোগ্য দলিল রূপে পরিচিত।
১৩ই আগস্ট ১৮৯৮ সালে রামতনু লাহিড়ীর জীবনাবসান ঘটে। তার শ্রাদ্ধবাসরে অনেকের সঙ্গে রামতনু লাহিড়ীর পুত্র শরৎকুমারও তার পিতার একটি জীবনী লেখার জন্য শিবনাথ শাস্ত্রী মহাশয়কে অনুরোধ করেন। রামতনুর মৃত্যুর তিন বছর পর ১৯০১ সালে শিবনাথ শাস্ত্রী এই গ্রন্থটি রচনায় প্রবৃত্ত হন। ১৯০৩ সালে গ্রন্থরচনা শেষ হয়।
রামতনু লাহিড়ীর সঙ্গে শিবনাথ শাস্ত্রীর পরিচয় ২২শে আগস্ট ১৮৬৯ সালে ও তার পর থেকে তা দীর্ঘ ২৯ বছরের গাঢ় পরিচয় ঘনীভূত হয়েছিল। প্রথমে শাস্ত্রী মশাই শুধু মাত্র রামতনু লাহিড়ীর জীবনী লিখবেন ভেবেছিলেন। কিন্তু পরে তিনি দেখেছিলেন ১৮১৩ সাল থেকে ১৮৯৮ সাল পর্যন্ত রামতনু লাহিড়ীর জীবন ১৯ শতকের বাঙ্গালীর সমাজ-সংস্কৃতি-রাষ্ট্রনীতির ইতিহাসের সঙ্গে নিবিড়ভাবে সম্পৃক্ত। তাই পরে ‘তৎকালীন বঙ্গসমাজ’ যুক্ত করেন।
স্বভাবতই রামতনু লাহিড়ীর জীবনীসূত্রে ১৯ শতকের যেসব মনীষী নবজাগরণের সাথে প্রত্যক্ষ বা অপ্রত্যক্ষভাবে জড়িত ছিলেন তারাও এই গ্রন্থে স্থান পেয়েছেন। জীবনীগ্রন্থ হিসাবে রচিত হলেও বইটির মূল্য যে এর ঐতিহাসিকতায় এ সম্পর্কে তিনি সচেতন ছিলেন। তাই গ্রন্থটির দ্বিতীয় সংস্করণের ভূমিকায় তিনি লিখেছিলেন-
অন্যদিকে গ্রন্থটি ছিল এক শতাব্দী ব্যাপী বাঙ্গালীর অনুশীলিত প্রাচ্য ও পাশ্চাত্য চিন্তার সমন্বায়িত ইতিহাস। গ্রন্থটির ইংরাজি অনুবাদক স্যার রোপার লেথব্রিজতাই মন্তব্য করেছেন–
রামতনু লাহিড়ী

রামতনু লাহিড়ী (মে ২২, ১৮১৩ – আগস্ট ১৮, ১৮৯৮) একজন শিক্ষক, সংস্কারক ও শিক্ষাসংগঠক ও বাঙালি সমাজ সংস্কারক।
নদীয়ার কৃষ্ণনগরে এক উচ্চ কুলীন ব্রাহ্মণ পরিবারে তিনি জন্মগ্রহণ করেন এবং কলকাতার হিন্দু কলেজে শিক্ষা লাভ করেন। রামতনুর পিতা রামকৃষ্ণ লাহিড়ী ছিলেন নদীয়া রাজপরিবারের একজন দেওয়ান। এগারো বছর বয়স পর্যন্ত রামতনু গ্রামের পাঠশালায় লেখাপড়া করেন। পরে তিনি অগ্রজ কেশবচন্দ্র লাহিড়ীর সঙ্গে কলকাতা যান এবং ডেভিড হেয়ারের পৃষ্ঠপোষকতায় হেয়ার স্কুলে বিনা বেতনে অধ্যয়নের সুযোগ পান। ১৮২৮ সালে তিনি বৃত্তি নিয়ে হিন্দু কলেজে ভর্তি হন। সেখানে তিনি বাংলার অন্যতম বিশিষ্ট শিক্ষাবিদ ডিরোজিওর সান্নিধ্য লাভ করেন।
রামতনু লাহিড়ী সেই সব শিক্ষিত ও বুদ্ধিজীবীর একজন ছিলেন, যাঁরা উনিশ শতকে বাংলায় বিভিন্ন সংস্কার আন্দোলনের ভিত তৈরি করেন। নানা দিক থেকে উনিশ শতককে বলা যায় "স্কুল শিক্ষকদের যুগ"। তখন হেনরি ডিরোজিও থেকে শুরু করে পণ্ডিত ঈশ্বরচন্দ্র বিদ্যাসাগর, প্যারীচরণ সরকার, পণ্ডিত শিবনাথ শাস্ত্রী এবং ডেভিড হেয়ার পর্যন্ত বিখ্যাত স্কুল শিক্ষকগণ বাংলায় এক নবজাগরণের পরিবেশ সৃষ্টি করেন। শিক্ষক হিসেবে রামতনু ছিলেন সে যুগের একজন আদর্শ প্রতিনিধি।
১৮৩৩ সালে রামতনু হিন্দু কলেজের (অধুনা প্রেসিডেন্সি বিশ্ববিদ্যালয়) শিক্ষক হন এবং ১৮৪৬ সালে কৃষ্ণনগর সরকারি কলেজে যোগদান করেন। ঐ বছরই কলেজটি প্রতিষ্ঠিত হয়। রামতনু তার দীর্ঘ শিক্ষক জীবনে বিভিন্ন প্রতিষ্ঠানে শিক্ষাদান করেছেন। সবশেষে বরিশাল জিলা স্কুলে প্রধান শিক্ষক থাকা কালে ১৮৬৫ সালে তিনি অবসর গ্রহণ করেন।
রামমোহনের প্রভাবে রামতনু পৈতা ত্যাগ করে ব্রাহ্মধর্ম গ্রহণ করেছিলেন। এ কারণে তিনি যেখানেই যেতেন সেখানেই গোঁড়া হিন্দু পণ্ডিতদের দ্বারা সামাজিকভাবে অপমানিত হতেন। কিন্তু শিক্ষিত ব্যক্তিরা তাকে একজন আদর্শ শিক্ষক হিসেবে এবং তার অনুপম চরিত্রের জন্য গভীরভাবে শ্রদ্ধা করতেন। তার শিষ্যরা তাকে তার জীবদ্দশায় এবং মৃত্যুর পরেও অত্যন্ত সম্মান করতেন। শিষ্যদের অন্যতম সমাজসংস্কারক পণ্ডিত শিবনাথ শাস্ত্রী ১৯০৪ সালে "রামতনু লাহিড়ী ও তৎকালীন বঙ্গসমাজ" নামে নিজের সমাজ-সমীক্ষামূলক গবেষণা গ্রন্থের নামকরণের মাধ্যমে গুরুকে স্মরণীয় করে রেখেছেন।
রামতনু ব্রাহ্মধর্মের প্রসারে গুরুত্বপূর্ণ অবদান রাখেন। তিনি তার ছাত্রদের হিতোপদেশ অপেক্ষা বুদ্ধি ও নীতির দ্বারা বেশি প্রভাবিত করেন। সরকারি স্কুলের শিক্ষক হিসেবে তিনি বাংলার বিভিন্ন স্কুলে বদলি হয়েছেন। সর্বত্রই তিনি তার ছাত্র এবং সহকর্মীদের দ্বারা একজন আদর্শ শিক্ষক, জ্ঞান ও চিন্তার নতুন উৎস এবং একজন অসাধারণ সংগঠক হিসেবে অভিনন্দিত হয়েছেন। তিনি তার শিক্ষা, একাগ্রতা, পুনর্জাগরণমূলক দৃষ্টিভঙ্গি এবং দিক নির্দেশনার দ্বারা ছাত্রদের একটি প্রজন্ম তৈরি করেন, যাঁরা পরবর্তীকালে শিক্ষা, রাজনীতি, সাংবাদিকতা এবং অন্যান্য পেশায় গুরুত্বপূর্ণ অবদান রেখেছেন।
দেবেন্দ্রনাথ সেন

দেবেন্দ্রনাথ সেন ( ১৮৫৮ - ২১ নভেম্বর ১৯২০) একজন বাঙালি কবি। তিনি ভারতের উত্তর প্রদেশ রাজ্যের গাজীপুরে জন্মগ্রহণ করেন৷ তাঁদের আদি নিবাস অধুনা পশ্চিমবঙ্গের হুগলী জেলার বলাগড় গ্রাম৷ রবীন্দ্রনাথের সমসাময়িক কবিদের মধ্যে ইনি অগ্রগণ্য। দেবেন্দ্রনাথ রবীন্দ্রনাথের কবিতার ভক্ত ছিলেন । এর কবিতায় ঘরোয়া ভাব এবং স্নেহ, প্রেম এবং ভক্তির সরল প্রকাশ লক্ষ্য করা যায় । 
দেবেন্দ্রনাথ সেনের জন্ম ব্রিটিশ ভারতের অধুনা উত্তরপ্রদেশের গাজিপুরে। পিতা লক্ষ্মীনারায়ণ সেন। ১৮৮৬ খ্রিস্টাব্দে তিনি কলকাতা বিশ্ববিদ্যালয়ের স্নাতক হন। ১৮৯৩ খ্রিস্টাব্দে এলাহাবাদ বিশ্ববিদ্যালয় থেকে ইংরাজি ভাষা ও সাহিত্যে এম এ ডিগ্রি অর্জন করেন। 
ভারতী পত্রিকার প্রথম যুগে দেবেন্দ্রনাথের কবিতা নিয়মিত ভাবে বের হত । ১২২৭ বঙ্গাব্দে এঁর "ঊর্মিলা কাব্য", "ফুলবালা" এবং "নির্ঝরিণী" প্রকাশিত হয় । 
এলাহাবাদ বিশ্ববিদ্যালয় থেকে এম.এ পাশের পর দেবেন্দ্রনাথ এলাহাবাদ কোর্টে ওকালতি করতে থাকেন এবং এর পাশাপাশি সাহিত্যকর্মে ব্রতী হন। তিনি "শ্রীকৃষ্ণ মিশন" নামে একটি প্রতিষ্ঠান স্থাপন করে তার মুখপত্র হিসাবে "শ্রীকৃষ্ণ রিভিউ" প্রকাশ করেন। ১৯০০ খ্রিস্টাব্দে কলকাতায় "শ্রীকৃষ্ণ পাঠশালা" নামে একটি বিদ্যালয় স্থাপন করেন। পরে বিদ্যালয়টি "কমলা হাই স্কুল" ও পরে "কালিদাস পাল বিদ্যামন্দির" নামে পরিচিত হয়।
দেবেন্দ্রনাথ সেনের প্রকাশিত কাব্যগ্রন্থের সংখ্যা একুশ। তাঁর কাব্য গ্রন্থের মধ্যে সবচেয়ে উল্লেখযোগ্য "অশোকগুচ্ছ" (১৯০০), "গোলাপগুচ্ছ" (১৯১২), "শেফালিগুচ্ছ" (১৯১২) এবং "পারিজাতগুচ্ছ" (১৯১২) ।
গোবিন্দচন্দ্র দাস

গোবিন্দচন্দ্র দাস (১৬ জানুয়ারি, ১৮৫৫ - ১ অক্টোবর, ১৯১৮) একজন বাঙালি স্বভাব কবি। তিনি রবীন্দ্রনাথের সমসাময়িক কবিদের মধ্যে একজন। তিনি গাজীপুরের এর অধিবাসী ছিলেন। তাঁর কোনও কোনও কবিতায় পূর্ববঙ্গের স্থানকালের ছাপ আছে। 
১৮৫৫ সালে ঢাকা জেলার ভাওয়ালের জয়দেবপুরে তিনি জন্মগ্রহণ করেন। তার পিতা রামনাথ দাস। ভাওয়ালরাজ প্রতিষ্ঠিত জয়দেবপুর মাইনর স্কুলে পড়ার পরে তিনি ঢাকা নর্মাল স্কুলে ভর্তি হন। এক বছর পর ঢাকা মেডিক্যাল স্কুলে পড়েন। ভাওয়ালরাজ কালীনারায়ণ তার শিক্ষার ব্যয়নির্বাহ করতেন। তবে অব্যবস্থিত চিত্তের জন্য তিনি সারা জীবন দুঃখভোগ করেছেন।
গোবিন্দ বিভিন্ন স্থানে ও বিভিন্ন ব্যক্তির স্নেহচ্ছায়ায় কাজ করেছেন, আবার ছেড়েও দিয়েছেন। শেষজীবনে মুক্তাগাছার জমিদার জগৎকিশোর আচার্য চৌধুরীর বৃত্তিমাত্র সম্বল ছিল।
ভাওয়াল রাজপরিবারের আশ্রয়ে থাকাকালীন রাজপরিবারের প্রধান কর্মচারী কালীপ্রসন্ন ঘোষের সঙ্গে বিরোধিতার ফলে তিনি ভাওয়াল থেকে নির্বাসিত হয়েছিলেন। সেই বেদনা ও অপমান তার কাব্যের প্রধান সুর। তার আন্তরিকতা ও স্পষ্টতার জন্য তিনি ‘স্বভাব কবি’আখ্যা পেয়েছেন। যদিও তার রচিত কবিতাবলি ছিল কিছু অমার্জিত। পূর্ববঙ্গের প্রকৃতির বর্ণনা, গভীর বাস্তববোধ ও প্রগাঢ় পত্নীপ্রেম তার কবিতার বৈশিষ্ট্য। কবিতার মাধ্যমে তিনি প্রথমা পত্নীকে অমর করেছেন।
অ্যালেন হিউম রচিত ‘অ্যায়োএক’ কবিতা অনুবাদের জন্য তিনি খ্যাতি অর্জন করেন। ‘স্বদেশ’ কবিতায় শিক্ষিত বিলেতফেরত সমাজকে তীব্র কশাঘাত করেন। কলকাতায় ‘বিভা’পত্রিকার প্রকাশক এবং শেরপুরে ‘চারুবার্তা’ কাগজের অধ্যক্ষ ছিলেন। শেষের দিকে অসুস্থতার জন্য দেশবন্ধু চিত্তরঞ্জন দাশ তার চিকিৎসার ব্যয়ভার গ্রহণ করেন। তিনি ১০খানি কাব্যগ্রন্থ রচনা করেছেন। কিছু কবিতা আজও অপ্রকাশিত। গীতার কাব্যানুবাদ তিনি করেছিলেন। 
কাব্য
আর্মি গ্রুপ

আর্মি গ্রুপ হলো কিছু সংখ্যক ফিল্ড আর্মি দ্বারা গঠিত একটি সামরিক সংগঠন যা অনির্দিষ্ট কালের জন্য স্বয়ংসম্পূর্ণ। এটি সাধারণত একটি নির্দিষ্ট ভৌগোলিক অঞ্চলের দায়িত্ব প্রাপ্ত। সেনাবাহিনীর সবচেয়ে ছোট ইউনিট হল স্কোয়াড, যাতে ৭ থেকে ১৪ জন সৈন্য থাকে এবং একজন সার্জেন্টের নেতৃত্বে থাকে। আর্মি গ্রুপ হলো একজন কমান্ডারের (সাধারণত একজন পূর্ণ জেনারেল বা ফিল্ড মার্শাল) অধীনস্থ সর্ব বৃহৎ মাঠ পর্যায়ের সংগঠন এবং এটি প্রায় ৪,০০,০০০ হতে ১৫,০০,০০০ সৈন্য নিয়ে গঠিত।
সোভিয়েত রেড আর্মি এবং পোলিশ সামরিক বাহিনীতে আর্মি গ্রুপ ফ্রন্ট নামে পরিচিত।
ডিভিশন

ডিভিশন হল একটি বৃহৎ মিলিটারি ইউনিট বা ফরমেশন যা প্রায় পনেরো হাজার সৈন্য নিয়ে গঠিত। বেশীর ভাগ আর্মিতে, একটি ডিভিশন কতগুলো রেজিমেন্ট বা ব্রিগেড সমন্বয়ে গঠিত হয় এবং অন্যদিকে কতগুলো ডিভিশন নিয়ে একটি কোর গঠিত হয়।
বিভিন্ন যুদ্বে ডিভিশন হিসেবে সেনা মোতায়ন করা হয়। একটি ডিভিশনের প্রধান থাকেন একজন মেজর জেনারেল সমমানের অফিসার।
ভারতীয় জাতীয় কংগ্রেস

ভারতীয় জাতীয় কংগ্রেস ভারতীয় প্রজাতন্ত্রের একটি জাতীয় রাজনৈতিক দল। এই দল সাধারণভাবে কংগ্রেস নামে পরিচিত। কংগ্রেস দেশের বৃহত্তম রাজনৈতিক দল দুটির একটি। এটি একটি ভারতের অন্যতম প্রাচীন রাজনৈতিক সংগঠন। ১৮৮৫ সালের ২৮ ডিসেম্বর থিওজোফিক্যাল সোসাইটির কিছু "অকাল্ট" সদস্য কংগ্রেস প্রতিষ্ঠা করেন। এঁরা হলেন অ্যালান অক্টোভিয়ান হিউম, দাদাভাই নওরোজি, দিনশ এদুলজি ওয়াচা, উমেশচন্দ্র বন্দ্যোপাধ্যায়, সুরেন্দ্রনাথ বন্দ্যোপাধ্যায়, মনমোহন ঘোষ, মহাদেব গোবিন্দ রানাডে ও উইলিয়াম ওয়েডারবার্ন প্রমুখ। ভারতের স্বাধীনতা আন্দোলনে জাতীয় কংগ্রেস নেতৃত্ব দান করেছিল। ১৯৪৭ সালে ভারত স্বাধীনতা অর্জন করলে, কংগ্রেস দেশের প্রধান রাজনৈতিক দলে পরিণত হয়। সেই থেকে মূলত নেহেরু-গান্ধী পরিবারই কংগ্রেসকে নেতৃত্ব দান করতে থাকেন।
★অপারেশন ব্লু স্টার :
কংগ্রেস কর্তৃক চালিত এই সেনা অভিযান শিখ ধর্মাবলম্বিদের তীর্থস্থান হরমন্দির সাহিব দখলের জন্য পরিচালিত একটি সামরিক অভিযান। এতে অনেক হতাহতের ঘটনা ঘটে এবং পরবর্তীতে এর প্রতিশোধ স্বরূপ ২জন শিখ দেহরক্ষীর দ্বারা তৎকালীন কংগ্রেস প্রধানমন্ত্রীকে হত্যা করা হয়
★শিখ গণহত্যা (১৯৮৪) :
১৯৮৪ সালে কংগ্রেস সমর্থক কর্তৃক চার দিনের ব্যাপক হিংসাত্মক ঘটনায় প্রাণ হারান সহস্রাধিক শিখ। এই ঘটনা ঘটে মূলত দিল্লি ও তার পার্শ্ববর্তী অঞ্চলে।
★দুর্নীতি : 
অন্যান্য দলের মতো কংগ্রেসও দুর্নীতির জন্য বেশ বিতর্কিত। ধারণা করা হয় ২০০৪-২০১৪ শাসনকালের বিতর্ক-দুর্নীতির কারণেই,২০১৪ সালের নির্বাচনে কংগ্রেস এতো বড় ব্যবধানে বিজেপির কাছে পরাস্ত হয়।
অসাম্প্রদায়িক কর্তৃত্ব(Non-communal authority) এক অসাম্প্রদায়িক চেতনার মাধমে কংগ্রেসের সুচনা হয়, , পরে ভারতীয় উপমহাদেশের হিন্দু সম্প্রদায় তা দখল করে ও মুসলিমদের বিরোধী ও ক্ষতিকর বিধি প্রণয়ন করেন, যার ফলে মুসলমান ও হিন্দুদের মধ্যে সাম্প্রদায়িক বিভক্তর একটি ঊলেক্ষযোগ্য চেতার বিরাজমান করে পরে ১৯০৫ মুসলিম সম্প্রদায়রা আরেকটি দল গঠন করেন,
আবু হেনা মোস্তফা কামাল

আবু হেনা মোস্তফা কামাল (জন্ম: ১৩ মার্চ, ১৯৩৬ - মৃত্যু: ২৩ সেপ্টেম্বর, ১৯৮৯) বাংলাদেশের একজন বরেণ্য শিক্ষাবিদ, কবি এবং লেখক। তিনি বাংলা একাডেমির সাবেক মহাপরিচালক ছিলেন। ভাষা ও সাহিত্যে অবদানের জন্য ১৯৮৭ সালে তিনি একুশে পদকে ভুষিত হন।
তিনি তৎকালীন পাবনা জেলা বর্তমানে সিরাজগঞ্জ নাগরৌহা গ্রামে ১৯৩৬ সালের ১৩ মার্চ জন্মগ্রহণ করেন।
তিনি ১৯৫২-তে পাবনা জেলা স্কুল থেকে ম্যাট্রিক ও ১৯৫৪-তে ঢাকা কলেজ থেকে আইএ পাস করেন। ম্যাট্রিক পরীক্ষায় প্রথম বিভাগে ত্রয়োদশ স্থান এবং আইএ পরীক্ষায় প্রথম বিভাগে সপ্তম স্থান অধিকার করেন। ঢাকা বিশ্ববিদ্যালয় থেকে ১৯৫৮-তে বাংলায় বিএ অনার্স এবং একই বিশ্ববিদ্যালয় থেকে ১৯৫৯-এ বাংলায় এমএ ডিগ্রি লাভ করেন। স্নাতক (সম্মান) ও স্নাতকোত্তর উভয় পরীক্ষায় প্রথম শ্রেণিতে প্রথম স্থান অধিকার করেন। তিনি লন্ডন থেকে কমনওয়েলথ শিক্ষাবৃত্তিসহ "বেঙ্গলি প্রেস অ্যান্ড লিটারারি রাইটিং-১৮১৮-১৮৩১" শীর্ষক অভিসন্দর্ভ রচনা করে পিএইচ ডি ডিগ্রি অর্জন করেন।
আবু হেনা মোস্তফা কামাল বাংলাদেশ শিল্পকলা একাডেমী ও বাংলা একাডেমীর মহাপরিচালক হিসেবে দায়িত্ব পালন করেছেন। ছাত্রজীবন থেকেই আবু হেনা ছিলেন সংস্কৃতিপ্রেমী। নিয়মিত লিখতেন কবিতা আর গান। স্বদেশপ্রেম, মানবপ্রেম, হৃদয়ের অন্তরঙ্গ অনুভূতি, গভীর আবেগ সব মিলিয়ে আধুনিক শিল্প চর্চার এক পরিশিলিত রূপের দেখা মেলে তার কবিতা আর গানে। ‘তুমি যে আমার কবিতা’, ‘অনেক বৃষ্টি ঝরে’,অশ্রু দিয়ে লিখা এই গান ভুলে যেও না, ‘নদীর মাঝি বলে’, ‘অপমানে তুমি জ্বলে উঠেছিলে সেদিন বর্ণমালা’,‘এই বাংলার হিজল তমালে’র মত অনন্য সৃষ্টি রয়েছে আবু হেনা মোস্তফা কামালের। প্রবন্ধ, সমালোচনা, গবেষণাধর্মী লেখা সাহিত্যের এই ক্ষেত্রেও ভাষা শৈলি, বক্তব্য উপস্থাপন রীতি, রসবোধ ও অনুভূতির বহিঃপ্রকাশে আবু হেনা স্বাতন্ত্র্য।
তিনি ১৯৮৯ সালের ২৩শে সেপ্টেম্বর হৃদরোগে আক্রান্ত হয়ে ঢাকায় মৃত্যুবরণ করেন।
আবু হেনা মোস্তফা কামালের পুত্র সুজিত মোস্তফা একজন নজরুল সংগীত শিল্পী, সংগঠক ও গবেষক।
হাসনাত আব্দুল হাই

হাসনাত আব্দুল হাই (জন্ম: ১৭ মে, ১৯৩৭) একজন প্রখ্যাত বাংলাদেশি কবি ও ঔপন্যাসিক। বাংলা সাহিত্যে অবদানের জন্য তিনি ১৯৯৫ সালে বাংলাদেশ সরকার কর্তৃক প্রদত্ত দ্বিতীয় সর্বোচ্চ বেসামরিক সম্মাননা একুশে পদকে ভূষিত হন।
তিনি ১৯৩৭ সালের ১৭ মে তারিখে কলকাতায় জন্মগ্রহণ করেন। তাঁর পিতা আবুল ফতেহ এবং মাতা আয়েশা সিদ্দিকা। তাঁর পৈতৃক নিবাস ব্রাহ্মণবাড়িয়া জেলার কসবা উপজেলার অন্তর্ভুক্ত সৈয়দাবাদ গ্রামে।
তিনি ঢাকা, ওয়াশিংটন, লন্ডন ও কেমব্রিজে লেখাপড়া করেন। তিনি ঢাকার হাম্মাদিয়া স্কুলে পড়াশোনা করেন।
অধ্যাপনা দিয়ে তিনি চাকরি জীবন আরম্ভ করেন। তারপর সিভিল সার্ভিস থেকে সরকারি বিভিন্ন দায়িত্ব পালন করেন ও ১৯৯৯ সালে বাংলাদেশ সরকারের সচিব পদ থেকে অবসর লাভ করেন।
প্রকাশিত গল্পগ্রন্থের সংখ্যা চার, উপন্যাস তেইশ, ভ্রমণ কাহিনি ছয় এবং প্রবন্ধ দুই। তিনি মূলত ঔপন্যাসিক ও ভ্রমণ কাহিনিকার হিসাবে খ্যাতি অর্জন করেন। তাঁর লেখা উপন্যাস "সুলতান" ডাবলিন আন্তর্জাতিক সাহিত্য পুরস্কার এর জন্য মনোনীত হয়।
আর্নস্ট রুস্কা

আর্নস্ট রুস্কা (২৫শে ডিসেম্বর, ১৯০৬ - ২৭শে মে, ১৯৮৮) একজন জার্মান পদার্থবিজ্ঞানী। তিনি জার্মানির হাইডেলবুর্গে জন্মগ্রহণ করেন। ইলেকট্রন অণুবীক্ষণ যন্ত্র উদ্ভাবনের জন্য তিনি ১৯৮৬ সালে পদার্থবিজ্ঞানে নোবেল পুরস্কার লাভ করেন।
১৯২৫ থেকে ১৯২৭ সাল পর্যন্ত রুস্কা টেকনিক্যাল ইউনিভার্সিটি অফ মিউনিখে পড়াশোনা করেন। সেখান থেকে পাশ করে ভর্তি হন টেকনিক্যাল ইউনিভার্সিটি অফ বার্লিনে। এই বিশ্ববিদ্যালয়ে গবেষণা করেই তিনি বুঝতে পারেন, আলোর পরিবর্তে ইলেকট্রন ব্যবহার করে অণুবীক্ষণ যন্ত্র তৈরি করা হলে তা দিয়ে কোন বস্তুর অনেক গুণ বিস্তৃত ও বর্ধিত চিত্র পাওয়া সম্ভব। কারণ আলোর ক্ষেত্রে, তরঙ্গদৈর্ঘ্যের মাধ্যমে বিবর্ধনসীমাবদ্ধ হয়ে যায়। ইলেকট্রনের ক্ষেত্রে এই সীমাবদ্ধতাটা থাকে না। ১৯৩১ সালে তিনি একটি ইলেকট্রন লেন্স তৈরি করেন। এরকম অনেকগুলো লেন্সকে শ্রেণী সমবায়ে সন্নিবেশিত করে ১৯৩৩ সালে প্রথম ইলেকট্রন অণুবীক্ষণ যন্ত্র তৈরি করেন।
বাংলাদেশ গেজেট

বাংলাদেশ গেজেট গণপ্রজাতন্ত্রী বাংলাদেশ সরকারের একটি প্রকাশনা। এটি একটি সাপ্তাহিক এবং নিয়মিত প্রকাশনা। বাংলাদেশ গেজেটের নিয়মিত প্রকাশনা সাপ্তাহিক সংখ্যা হিসেবে এবং অতিরিক্ত সংখ্যা সময়ে সময়ে বাংলাদেশ সরকারি মুদ্রণালয় (বিজিপ্রেস) হতে প্রকাশিত হয়ে থাকে।
১৯৪৭ সালের ১৫ আগস্ট পূর্ববঙ্গ সরকার ঢাকা গেজেট নামে একটি গেজেট প্রকাশ করা শুরু করে। বাংলাদেশের স্বাধীনতার পর ১৯৭৩ সালের ৭ ডিসেম্বর বাংলাদেশ গেজেট প্রকাশনার ধরন চূড়ান্ত করা হয়।
বাংলাদেশ গেজেটের সাপ্তাহিক ইস্যু ৮ খণ্ডে (খণ্ড এবং বিষয়ভিত্তিক) নিম্নরূপ বিভক্ত থাকে:
ভূদেব মুখোপাধ্যায়

ভূদেব মুখোপাধ্যায় (২২ ফেব্রুয়ারি ১৮২৭ - ১৫ মে ১৮৯৪) একজন বিশিষ্ট লেখক এবং শিক্ষাবিদ।
পরিণত বয়সের পুষ্পাঞ্জলি গ্রন্থ লিখেছেন তার পিতা উদ্দেশ্য 
এছাড়াও প্রবন্ধ সাহিত্য লিখেছেন- পারিবারিক প্রবন্ধ (1882), সামাজিক প্রবন্ধ (1892), আচার প্রবন্ধ (1895) প্রভৃতি। 
ভূদেব মুখোপাধ্যায় অধুনা পশ্চিমবঙ্গের উত্তর কলকাতার ৩৭, হরিতকী বাগান লেনের বাড়িতে জন্মগ্রহণ করেন৷ হুগলি জেলার খানাকুল থানার অন্তর্গত নতিবপুর গ্রাম তাঁদের আদিনিবাস৷ তিনি প্রথমে সংস্কৃত কলেজে পড়াশোনা করেন । তারপর তিনি হিন্দু কলেজে সপ্তম শ্রেনীতে ভর্তি হন। তিনি মেধাবী ছাত্র ছিলেন। ১৮৪২ খ্রিষ্টাব্দ থেকে তিনি মাসিক ৪০ টাকা বৃত্তি পেতেন। মাইকেল মধুসূদন দত্ত তার সহপাঠী ছিলেন । তার পিতার নাম বিশ্বনাথ তর্কভূষণ। 
১৮৪৫ খ্রিষ্টাব্দে তিনি হিন্দু কলেজ ত্যাগ করেন এবং কিছুদিন হিন্দু হিতার্থী বিদ্যালয়ে এবং নিজের প্রতিষ্ঠিত চন্দননগর সেমিনারীতে শিক্ষকতা করেন। ১৮৪৮ খ্রিষ্টাব্দে তিনি কলকাতা মাদ্রাসায় ইংরাজি বিভাগের দ্বিতীয় শিক্ষক হিসাবে সরকারী শিক্ষাবিভাগে যোগ দেন। ১৮৬৪ সালে তিনি বিদ্যালয়সমূহের অতিরিক্ত বিদ্যালয় পরিদর্শকের কাজে যোগ দেন। এরপর তিনি বেঙ্গল এডুকেশন সার্ভিসের প্রথম শ্রেনীতে উন্নীত হন। এরপর তিনি হান্টার কমিশনের (এডুকেশন কমিশন) সদস্য হিসাবে ২৩ জুলাই ১৮৮৩ খ্রিষ্টাব্দে অবসর গ্রহণ করেন। 
১৮৬৪ খ্রিষ্টাব্দে শিক্ষার উপরে "শিক্ষাদর্পণ" নামে দু আনা দামের মাসিক পত্রিকা পরিচালনা করেন। ১৮৬৮ খ্রিষ্টাব্দে চুঁচুড়া থেকে সরকারী পত্রিকা এডুকেশন গেজেট এবং এবং সাপ্তাহিক বার্তাবহ পত্রিকা সম্পাদনা করেন । তার বহু প্রবন্ধ ও বই সাপ্তাহিক বার্তাবহ পত্রিকাতেই প্রথম প্রকাশিত হয়েছিল। তিনি ছিলেন জাতীয়তাবাদী। 
তার রচিত স্বপ্নলব্ধ ভারতের ইতিহাস বইতে কাল্পনিক ঘটনার সাহায্যে তিনি ভারতের জাতীয় চরিত্রের দুর্বলতার দিকে দৃষ্টি আকর্ষণ করেন। তার রচিত "ঐতিহাসিক উপন্যাস" বইতে সফল স্বপ্ন এবং অঙ্গুরীয় বিনিময় নামে দুটি গল্প ছিল। এগুলি ছিল বাংলা ভাষায় লিখিত দ্বিতীয় উপন্যাসধর্মী রচনা। প্রথম উপন্যাসধর্মী রচনা ভবানীচরণ বন্দ্যোপাধ্যায়ের নববাবুবিলাস (১৮৫২)। অঙ্গুরীয় বিনিময় গল্পটির কাহিনী কিছুটা ইতিহাস থেকে নেওয়া হলেও গল্পটিকে মৌলিক রচনার পর্যায়ে ফেলা যায়। বাংলা ঐতিহাসিক উপন্যাসের এখানেই সূত্রপাত হয়। বঙ্কিমচন্দ্র চট্টোপাধ্যায়ের দুর্গেশনন্দিনী উপন্যাসে অঙ্গুরীয় বিনিময় গল্পের কিছুটা প্রভাব আছে। 
ভূদেব মুখোপাধ্যায় রচিত অন্যান্য বইয়ের মধ্যে উল্লেখযোগ্য "পারিবারিক প্রবন্ধ", "সামাজিক প্রবন্ধ", "আচার প্রবন্ধ", "বিবিধ প্রবন্ধ", "পুষ্পাঞ্জলি", এবং বিদ্যালয় পাঠ্য "প্রাকৃতিক বিজ্ঞান", "ক্ষেত্রতত্ত্ব", "পুরাবৃত্তসার", "বাঙলার ইতিহাস", "ইংল্যান্ডের ইতিহাস", "রোমের ইতিহাস" প্রভৃতি। 
হিন্দি ভাষার উন্নতির জন্য তিনি অবিস্মরণীয় অবদান রেখেছিলেন। স্কুল পরিদর্শক থাকাকালীন বিহারে বহু হিন্দি স্কুল স্থাপন, বাংলা বইয়ের হিন্দি অনুবাদ প্রকাশ ও মূল হিন্দি বই লেখায় তিনি সচেষ্ট ছিলেন। তারই প্রস্তাবে বিহারের আদালতে ফারসির পরিবর্তে হিন্দি ব্যবহার শুরু হয়। 
সংস্কৃত ভাষার উন্নতির জন্য তিনি তার পিতার নামে "বিশ্বনাথ ট্রাস্ট ফান্ড" গঠন করেছিলেন এবং চতুষ্পাঠীর শিক্ষকদের বৃত্তিদান করতেন। এছাড়াও "বিশ্বনাথ চতুষ্পাঠী" এবং মায়ের নামে ব্রহ্মময়ী ভেষজালয় স্থাপন করেছিলেন। 
১৮৭৭ খ্রিষ্টাব্দে তিনি সিআইই উপাধি পান। ১৮৮২ খ্রিষ্টাব্দে তিনি "বঙ্গীয় ব্যবস্থাপক সভার" সভ্য ছিলেন ।